Pembaharuan Mustafa Kamal Meruntuhkan Islam

Kejatuhan Turki Uthmaniyah diisytiharkan tumbang secara rasmi pada 3 Mac 1924 apabila institusi Khalifah dijatuhkan. Ketika itu, Turki dijenamakan sebagai sebuah negara republik dengan polisi negara yang berubah kepada mengadaptasikan sistem yang lebih terbuka.

Ini termasuklah sistem yang lebih liberal dan mengamalkan dasar-dasar bersifat sekular kerana agama ketika itu tidak lagi menjadi epistemologi yang mendasari polisi pentadbiran negara.

Tatkala itu, muncul satu sosok yang telah mengubah kerajaan 360 darjah dalam segenap bidang bagi menyokong usahanya untuk memodenisasikan Turki. Mustafa Kamal Ataturk turut bertindak mengendoskan dasar-dasar sekular bagi mencapai matlamat tersebut.

Pembinaan negara Turki moden semasa pemerintahan Ataturk (1923-1938) turut disusuli dengan penguatkuasaan di atas nama pemodenan. Proses sekularisasi dan pembaratan telah dilakukan di dalam pelbagai aspek.

Ini termasuklah dalam bidang perundangan, pendidikan, pentadbiran dan sosial. Tradisi Uthmaniyyah yang bercirikan Islam cuba dilenyapkan secara habis-habisan dalam usaha  pembinaan negara Turki moden kerana Islam dianggap membawa kemunduran kepada bangsa Turki.

Pembaharuan demi pembaharuan yang dilakukan telah memberi kesan yang sangat besar kepada Umat Islam ketika itu. Tidak ketinggalan, pembaharuan ini telah menyebabkan amalan-amalan dan budaya Islam dilupakan serta digantikan dengan budaya masyarakat barat yang jauh daripada nilai-nilai Islam.

Kod Pemakaian: Pemakaian Topi Pada tahun 1925

Motif utama dalam perubahan ini ialah bagi mengubah penampilan masyarakat Turki agar tidak kelihatan ketinggalan zaman serta seiring dengan fesyen barat yang dianggap terkini. Memakai pakaian yang dianjurkan Islam atau bertudung dilihat sebagai “sesuatu yang pelik” oleh Mustafa Kamal.

Undang-undang ini turut melarang masyarakat Turki daripada memakai tarbus, fez (kopiah bulat berwarna merah) atau serban yang menjadi simbol “ketinggalan zaman” di mata masyarakat Barat.

Pemakaian ini bagi Mustafa Kamal boleh menyebabkan masyarakat Turki ketinggalan dari sudut etika pemakaian. Oleh kerana itu, Bowler atau topi barat dipakai oleh kaum lelaki sebagai ganti kepada serban dan fez serta dijadikan pakaian rasmi kerajaan.

Ini penting bagi melambangkan negara republik baru namun sama sekali bertentangan dengan  ketamadunan dan kebudayaan Islam.

Tambah menyedihkan ialah memakai pakaian yang dianjurkan oleh Islam adalah satu kesalahan dan jenayah di zaman ini. Jika anda memakainya di era tersebut, anda boleh diberhentikan daripada perkhidmatan kerajaan serta-merta.

Pembaharuan Undang-Undang: Menerima Kod Undang-Undang Switzerland pada tahun 1926

Kod undang-undang sivil Switzerland telah diterjemahkan ke dalam Bahasa Turki dengan sedikit pengubahsuaian dan diterima pakai sebagai  undang-undang sivil yang baru bagi Republik Turki pada 17 Februari 1926.

Kod undang-undang ini dilihat sebagai “kod sivil yang terbaru, terbaik, dan paling demokratik” di antara kod undang-undang yang wujud ketika itu pada pandangan Mustafa Kamal.

Di samping Kod Undang-Undang Sivil Swiss, Mustafa Kamal turut menerima kod penal yang baru (New Penal Code) berdasarkan kod undang-undang Itali dan Jerman pada tahun yang sama. Usaha pembaharuan ini adalah untuk memansuhkan Undang-undang Islam daripada mempunyai kuasa dan autoriti dalam perundangan negara

Bagi Mustafa Kamal, mewujudkan negara sekular adalah lebih mudah untuk direalisasikan dengan menghapuskan Islam dalam perundangan negara. Mustafa Kamal percaya bahawa pemodenan dan sekularisasi negara akan tercapai dengan menjadikan penolakan terhadap undang-undang Islam sebagai keutamaan.

Undang-undang sivil telah memperuntukkan persamaan hak antara lelaki dan perempuan. Ini termasuklah persamaan hak dalam harta dan perkahwinan serta wanita turut mempunyai hak dalam penceraian.

Jika anda berada di zaman ini, lupakan hasrat untuk berpoligami kerana ianya turut diharamkan.

Penguatkuasaan undang-undang ini telah menyebabkan penentangan sebahagian rakyat terhadap dasar baru. Meskipun begitu, Mustafa Kamal telah mengerakkan tenteranya untuk menangkap rakyat yang bangkit melawan dasar baru kerajaannya atas nama pemodenan.

Penghapusan Institusi Islam dan peranan Ulama

Sebagaimana diketahui umum, selama berzaman dibawah pemerintahan Kerajaan Uthmaniyyah, golongan ulama telah mendapat tempat dalam pemerintahan negara. Mereka turut menjadi pakar rujuk dalam hal ehwal agama, perundangan, Pendidikan dan lain-lain lagi.

Penghormatan yang sangat besar diberikan  apabila mereka turut menjadi penasihat kerajaan termasuklah dalam bidang kemasyarakatan dan ketenteraan.

Jawatan-jawatan penting turut diwujudkan seperti Qadi, Mufti atau Syeikhul Islam dan yang paling penting Syariah yang diangkat sebagai undang-undang rasmi kerajaan.

Ini menjadi faktor kewujudan mahkamah  yang mengendalikan permasalahan rakyat berpandukan Islam. Manakala institusi zakat dan kharj turut diwujudkan bagi memastikan kebajikan dan keadilan sosial masyarakat terjamin.

Bermula era pemerintahan Mustafa Kamal, beliau telah mengorak langkah dengan menghapuskan jawatan-jawatan ulama seperti Mufti atau Syeikhul Islam. Institusi berunsurkan keagamaan kebanyakkannya turut dihapuskan.

Mahkamah Syariah digantikan  dengan Badan Kehakiman Sivil Turki yang disesuaikan dengan Sistem Perundangan Sivil Swiss yang diwujudkan. Penghapusan institusi-institusi rasmi ini memberi impak besar kepada amalan dan nilai agama dalam kalangan masyarakatTurki.

Walau bagaimanapun, gelombang sekularisasi dan pembaratan kurang memberi kesan dan pengaruh terhadap masyarakat di luar bandar. Ini berlaku dek kerana mereka terus mengamalkan tradisi Islam dalam pelbagai aspek kehidupan dan pada masa yang sama mengasimilasikan tradisi Islam dengan peraturan sivil,

Mohammad Khalis Ibrahim & Mohd Roslan Mohd Nor menyatakan bahawa masyarakat di luar bandar turut mengamalkan kesufian yang merupakan tradisi masyarakat Islam Turki sejak ratusan tahun tanpa menghiraukan ancaman kerajaan baru.

Meskipun dikala itu masyarakat di bandar semakin berkurang dalam mengamalkan kesufian berikutan perundangan Turki yang melarang rakyatnya untuk terlibat dengan kegiatan tersebut.

Sebagai kesimpulan, pembaharuan serta usaha sekularisasi Mustafa Kamal bertujuan untuk memesongkan rakyat Turki daripada berpegang teguh terhadap ajaran agama Islam. Ini dibuktikan dengan kemuncak usaha sekularisasi Ataturk apabila Perlembagaan Turki 1924 dalam Artikel 2 yang menyatakan bahawa “Agama bagi negara Turki adalah Islam” dimansuhkan.

Pemansuhan berlaku apabila dipinda dalam Perlembagaan 1937 yang menjelaskan bahawa Turki adalah sebuah negara sekular secara rasmi. Maka, terpadamlah ketika itu identiti Islam pada masyarakat Turki yang sudah terpancar berzaman lamanya di bawah pemerintahan Uthmaniyyah yang dirindui.

*Nantikan Siri ke-2 yang akan membincangkan usaha-usaha sekularisasi Mustafa Kamal dalam Pendidikan dan beberapa aspek lain .Temasuklah isu menarik di mana azan turut dilaungkan dalam Bahasa Turki serta usaha pembaratannya dalam bidang teknologi dan ekonomi.

A.R.KASA
Mahasiswa Jabatan Sejarah dan Tamadun Islam,
Universiti Malaya.

RUJUKAN:

1.Abdullah Azzam. Turki Negara Dua Wajah, Pengkhianatan Ataturk terhadap dunia Islam. Kuala Lumpur: Alam Raya Enterprise, 2007.

2.Asyraf Hj Ab Rahman, Daud Ismail, Fadzli Adam, Noor Raihan Ali & Wan Ibrahim Wan Ahmad. Modernization of Turkey under Kamal Ataturk. Jurnal Sains Sosial Asian 11, No. 4 (2015). 202-205.

3.Abu Hanifah Haris & Mohammad Redzuan. Kamal Ataturk Dan Pembaharuan Di Turki: Polemik Dalam Akhbar Dan Majalah Melayu Pada Tahun 1920-An Dan 1930-An. Jurnal Sejarah, Vol.19. No.19. 107-109.

4.Gazi Dogan. The Establishment Of Kemalist Autocracy And Its Reform Policies In Turkey. (PhD Diss.). Universiti Kansas, 2016. https://core.ac.uk/download/pdf/33381143.pdf.

5.Muhammad Khalis Ibrahim & Mohd Roslan Mohd Nor. Perkembangan Islam di Turki Menerusi Pendekatan Politik: Satu Sorotan Sejarah. Jurnal Online Penyelidikan dalam Islam. Vol. 5 No. 2 (2018): 17-34.

6.Roderic H. Davison. Turkey: A Short History . Beverly: The Eothon Press,1981.

7. http://studentsrepo.um.edu.my/342/2/BAB1.pdf


Kenali Syahidah Bernama Rouzan al-Najjar

Pada usia 20 tahun, ramai orang di seantero dunia masih lagi tidak matang. Ada yang sedang menagih cinta bagaikan bunga yang mekar dengan haruman semerbak kasturi. Ada yang menyusahkan ibu bapa dengan tanggungan macam-macam. Tetapi sangat ramai yang mengiktirafkan ilmu dengan sekeping ijazah untuk mengubah nasib keluarga. Namun di Tanah Palestin, seorang anak muda cantik lagi pintar bagaikan beauty with brain telah gugur syahid memperjuangkan apa yang dipercayainya – nilai suatu nyawa.

Rouzan Ashraf Abdul Qadir an-Najjar dilahirkan sulung sebagai kakak kepada lima orang adik. Beliau menetap di Khuzaa, sebuah perkampungan di sempadan Israel. Penjajahan telah mendedahkan ahli syurga ini dengan realiti tiga k0nflik iaitu Pep3r4ngan Gaza (2008-2009), Operasi Pillar of Defense dan Kemelut Israel-Gaza 2014. Dengan erti kata lain, pada usia 11, 16 dan 17 sangatlah susah untuknya. Banyak tempat di Khuzaa h4ncur teruk (Holmes & Balousha, 2018). Kemiskinan melanda. Tanpa pendidikan universiti, Rouzan an-Najjar mendapat latihan kejururawatan di Hospital Nasser sekitar Khan Younis dibawah payungan Masyarakat Bantuan Perubatan Palestin.

Kot putih dan ves perubatan disangka boleh memeliharanya daripada p3luru musuh. Sangkaannya salah. Dan beliau membayar harga yang sangat mahal iaitu nyawanya sendiri. Menurut ibundanya, Rouzan selalu menyertai bantahan di sempadan Gaza-Israel setiap Jumaat. Berhempas pulas dari pukul 7 pagi, beliau pulang ke rumah di lewat 8 malam penuh dengan d4r4h orang dibantunya. Peng0rb4nan dan komitmen diberikan membuat Rouzan seorang contoh di seluruh Gaza, dengan media-media tempatan menyiarkan wajahnya.

Beberapa sebelum kem4tiannya, Rouzan sudahpun sedar Israel sedang memerhatikannya. Pada bulan April. Al-Jazeera membuat liputan meluas yang mendedahkan bahawa Rouzan memberitahu Israel sudahpun men3mb4knya secara amaran supaya tidak membantu yang tercedera (Gadzo, 2018). Antara 30 Mac hingga2 Jun pula, 25 ahli perubatan dan responder pertama Gaza yang membantu orang tercedera semasa bantahan telah dic3d3rakan atau dibvnvh pen3mb4k tepat Israel.

Pada Mei 14 2018. Dr. Tarek Loubani yang berpakaian doktor sendiri terkena di bahagian kaki dimana tiada bantahan dibuat pun. Sejam kemudian, ahli perubatan Musa Abuhassanin yang datang membantu telah dit3mb4k m4ti di dada (Lonnquist, 2018). Pada hari kem4tian Rouzan, 100 rakyat Palestin menyertai bantahan dan 40 daripada mereka dit3mb4k peluru hidup (Times of Israel, 2018).  Rouza sedang memakai jaket putih berpantulan serta berjalur jelas. Pergerakan mereka pun secara pasukan doktor, supaya tiada siapa menyimpan prasangka mereka bertujuan ofensif.

Berhadapan dengan tentera-tentera Israel, mereka menjerit bersama: “Jangan t3mb4k! Ada orang tercedera!” Secara kebiasaannya, Israel membalas supaya mereka berundur. Tujuan pasukan perubatan hanya untuk menyelamatkan seorang sahaja yang terkena bekas silinder gas pemedih mata di bahagian kepala. Tiga das t3mb4kan didengari. Dan seorang wanita Amerika yang berkhidmat untuk Israel dijadikan mangsa atas t3mb4kan yang terkena Rouzan. Rebecca Rum mempertahankan bahawa beliau tidak bertanggungjawab atas apa yang berlaku. Walau siapa pun yang bertanggungjawab, Rouzan tetap gugur.

Lebih sedih lagi menyedihkan, Rouzan pergi buat selamanya sebelum tunangnya mengumumkan pertunangan pada penghujung Ramadan. Dan majlis pengebumiannya disertai ratusan ahli perubatan dengan jen4z4hnya dibalut bendera Palestin. Seorang ayah, ibu dan lima orang adik kehilangan ahli keluarga tersayang. Ayahnya siap membawa jaket perubatan Rouzan yang dipenuhi dengan d4r4h (BBC, 2018).

Insiden Rouzan sebenarnya suatu krisis yang besar. Dibawah Konvensyen Geneva, ahli perubatan tidak sama sekali boleh disasarkan sama sekali. Dan Israel mengatakan kejadian ini tidak sengaja dengan begitu kurang ajarnya menggelar Rouzan bukannya bidadari (Pileggi, 2018) bersama tuduhan pengakuan menjadi perisai manusia. Walhal kenyataan Rouzan dibuat kepada media Lubnan yang dipetik di luar konteks bagi memenuhi justifikasi tempatan.

Apa yang dikatakan Rouzan ialah: “Saya berdiri pada barisan perisai manusia yang menyelamatkan orang terc3d3ra daripada barisan hadapan bantahan.” Yang hanya dipetik sampai “perisai manusia” sahaja (McKernan 2018). Manipulasi ini dikecam semua pihak, suatu kebiasaan hasil kerja Israel. Ada yang menuduh kem4tiannya harus digalas tanggungjawab oleh Hamas, bukannya Israel. Mereka juga mengemukakan bukti kononnya Rouzan melempar kaniser gas (atau b0m asap) yang digelar suntingan jelas.

Pihak yang paling berjasa membela Rouzan an-Najjar uniknya ialah Israel sendiri iaitu organisasi B’Tselem – dan juga The New York Times. B’Tselem (sebutan Betselem) merupakan pertubuhan hak asasi manusia mendapati Israel sengaja men3mb4k Rouzan. New York Times pula memperjuangkan dengan ketat bahawasanya Rouzan (jika benar sekalipun) tidak membaling canister gas terhadap sesiapa. Beliau hanya mengalihkan yang dit3mb4k Israel sebenarnya. Dengan erti kata lain, pengg4n4s mengeb0m – negara mangsa dipersalahkan kerana mempertahankan diri.

Dengan giat Israel menyunting “kempen fitnah” terhadap Rouzan. Kegiatan mereka digelar “hate speech” dan retorik anti-kemanusiaan terhadap wanita 20 tahun ini. Menurut B’Tselem pula, seorang lagi pembantu perubatan terc3d3ra di lutut yang memberitahu tentera-tentera Israel mengacukan senj4t4 terhadapnya (dan Rouzan).

“Siasatan B’Tselem mendapati Rouzan dit3mb4k m4ti oleh pegawai kesalamatan semasa (Rouzan) berdiri sejauh 25 meter dari pagar, pada bila beliau tidak langsung mengundang bahaya terhadap sesiapa sahaja dan sedang memakai uniform perubatan.” –B’Tselem.

Namun sama seperti semua yang gugur kerana Israel, sampai hari ini tiada pembelaan. Apa yang pasti – masanya semakin tiba. Palestin harus bersabar dan konsisten lagi profesional. Selagi generasi Baby Boomers terutamanya golongan dalam negeri-negeri merah di Amerika Syarikat hidup, peluang untuk keamanan memanglah tipis. Golongan ini dibelenggu dengan tepu tentang peristiwa-peristiwa negatif yang mengaburi minda tumpul mereka tentang realiti semasa. Disebabkan itu naratif “Israel hanya mempertahankan diri” baru mula meluntur.

Dengan kegiatan aktif daripada The Guardian, New York Times dan Times of Israel semakin bergiat sebagai tombak utama pro-Palestin, realiti semakin jelas.

RUJUKAN:

BBC. (2018, June 2). Gaza vio**ce: thousands attend fu**ral for Palestinian medic. Retrieved from https://www.bbc.com/news/world-middle-east-44343263

Gadzo, M. (2018, July 18). Israeli forces ‘deliberately k***ed’ Palestinian paramedic Razan. Retrieved from (Request Link al-Jazeera Di Komen).

Holmes, O. & Balousha, H. (2018, June 8). Mother of s**t Gaza medic: ‘She thought the white coat would protect her’. Retrieved from (Request Link the Guardian di Komen)

Lonnquist, M. (2018, n.d.) Medical Workers S*t in Gaza Demonstrations. Retrieved from (Request Link HRW di Komen)

McKernan, B. (2018, June 8). Israeli army edits video of Palestinian medic its troops s**t d**d to misleadingly show she was “human shield for Hamas”. Retrieved from (Request Link The Independent di Komen).

Pileggi, T. (2018, June 7). After saying it s**t medic by accident, IDF claims she was ‘no angel’. Retrieved from (Request Link TOI di Komen).

Times of Israel. (2018, June 1). Palestinians say female medic k***ed, 100 in**red in Gaza fence clashes. Retrieved from (Request Link TOI di Komen)


Kenali Senjata-Senjata Aztec Yang Menakutkan

Kaum Aztec ialah kaum asal Mesoamerika yang menetap di hutan belantara, dan kawasan dataran Tengah Mexico pada tahun 1300 hingga 1521, di mana ibu kota mereka bernama Tenochtitlan pernah diceroboh oleh tentera Conquistador Sepanyol yang diketuai oleh Hernán Cortés. Namun teknologi persenjataan kaum ini begitu menakjubkan pada zaman mereka, di mana senjata buatan sendiri yang lebih ‘berbisa’ dari senjata penjajah Sepanyol yang ditempah.

Mari kita kenali senjata-senjata unik kaum Aztec.

Penggunaan Mineral Obsidian

Masyarakat Aztec saling berkait rapat dengan mineral bernama Obsidian, sejenis mineral berupa kaca hitam yang banyak ditemui di kawasan bekas letusan gunung berapi di seluruh tanah air mereka. Penggunaan mineral ini meluas dari pembinaan saliran, piramid, perubatan terutamanya penciptaan alatan pembedahan, dan urusan keagamaan.

Dalam mitologi Aztec, dewa mereka bernama Tezcatlipoca yang mengasaskan ritual pengorbanan manusia berkait rapat dengan mineral Obsidian. Mereka juga mempunyai 9 lapisan dunia bawah alam (underworld) Aztec di mana 3 dari kesemua lapisan terdiri dari lapisan mineral ini seperti kawasan lantai dunia bawah alam yang penuh dengan kepingan Obsidian.

Mineral Obsidian juga digunakan meluas dalam penciptaan senjata Aztec. Mereka jadikan bahagian hujung mineral begitu tajam sehingga mampu menyiat kulit haiwan 3 kali lebih tajam dari bahan logam lain. Kerana ciri inilah mineral Obsidian sesuai digunakan dalam ciptaan alatan pembedahan. Alatan berasaskan kapak dan peluru yang menggunakan mineral ini mampu menamatkan hidup ramai musuh terutamanya penjajah Sepanyol.

Penciptaan Senjata Projektil

a.) atlatl

Terdapat 3 jenis senjata projektil atau berasaskan peluru iaitu atlatl, busur dan panah, dan pelempar batu atau dikenali dengan nama ‘sling’. Atlatl ialah senjata projektil Aztec yang menggunakan panah dan lembing sebagai peluru. Rupa atlatl seperti lembing kayu di mana bahagian hujungnya mempunyai cangkuk dan alur yang dikhaskan untuk meletakkan peluru.

Terdapat atlatl juga mempunyai dua alur, menunjukkan senjata ini mampu melemparkan dua peluru sekaligus. Terdapat juga gegelung di bahagian pemegang bagi memastikan pahlawan Aztec dapat menyasarkan dengan baik.

Peluru senjata atlatl seperti panah diperbuat dari tulang ikan, kuprum, kepingan obsidian, dan batu api. Panah berduri juga mereka gunakan yang menggerunkan penjajah Sepanyol kerana panah ini mampu melukakan badan dengan mudah tanpa menusuk. Tambahan lagi, panah ini mampu menusuk apa-apa jenis perisai walaupun perisai besi Sepanyol.

Jarak sasaran atlatl ialah sekitar 55 meter dan maksimum jarak sasaran ialah 74 meter, menjadikan atlatl sebagai senjata melempar lebih baik berbanding lembing. Senjata ini juga memerlukan 60% daya melempar berbanding lembing dan busur supaya peluru yang dilempar mempunyai kesan tusukan yang lebih ampuh. Dengan kelebihan ini, atlatl sesuai dijadikan senjata memburu burung selain senjata bertempur jarah jauh.

Senjata atlatl juga dijadikan sebagai senjata penyembahan ketika masuknya festival pengorbanan makanan kepada dewa Opochtli, iaitu dewa memancing dan memburu. Raja Aztec bernama Moctezuma II pernah menghadiahkan atlatl yang diukir dengan kepala kura-kura di bahagian hujung kepada Hernán Cortés.

b.) Busur dan panah

Busur dan panah ialah senjata klasik yang biasa tentera dan pemburu zmaan dulu gunakan termasuklah kaum Aztec. Busur versi Aztec biasanya 1.5 meter panjang dengan mempunyai tali busur yang diperbuat dari bahan alam semula jadi seperti kulit rusa dan urat haiwan. Panahnya pulai seperti peluru atlatl, bermacam-macam jenis seperti panah berduri, tulang ikan, kepingan obsidian, dan batu api.

Seperti atlatl, busur dan panah juga digunakan sebagai alat penyembahan dalam festival dewa Opochtli namun orang asal selain Aztec yang membekalkan senjata ini. Panah yang diperbuat dari buluh akan dikeraskan dahulu menggunakan api, kemudian bahagian hujung panah dipotong untuk membentuk hujung yang tajam.

Busur dan panah Aztec biasanya digunakan untuk membakar bangunan musuh dengan membawa 20 batang panah batu api. Busur Aztec mampu menembak panah sehingga sejauh 180 meter. Etnik Aztec Teohuacan ialah etnik yang amat mahir menggunakan busur sehingga mampu menyasarkan musuh menggunakan 3 batang panah sekaligus.

c.) Tematlatl

Tematlatl ialah senjata projektil Aztec berasaskan sling, iaitu senjata yang menggunakan batu sebagai peluru. Batu akan digosokkan untuk mendapat bentuk bulat supaya penembak sling dapat melempar batu dengan tepat. Jarak sasaran tematlatl ini mampu mencapai 200 meter hingga 400 meter bergantung saiz peluru batu.

Tematlatl biasa digunakan dalam pertempuran jarak jauh. Penjajah Sepanyol yang mengalami serangan dari senjata ini gerun dengan ketepatan dan begitu impak sehingga mampu mencederakan tentera Sepanyol yang berperisai penuh.

d.) Lembing dan pemukul klub

Senjata Aztec yang lain di mana pengkaji kategorikan sebagai senjata kejutan ialah lembing dan pemukul klub. Biasanya senjata ini dikhaskan untuk memotong, memukul, dan hancurkan musuh. Lembing Aztec dipanggil dengan nama ‘tepoztopilli’ ialah senjata yang biasa dibawa oleh pahlawan Aztec. Lembingnya begitu panjang dengan 1.8 hingga 2.2 meter. Bahagian hujung diikat dengan batu yang begitu tajam sehingga mampu memotong rambut.

Lembing Aztec hanya ampuh terhadap serangan jarak jauh dan tidak begitu efektif dalam pertempuran jarak dekat, walaupun ketajaman lembing ini mampu mencederakan musuh dengan hanya dihiris. Diaz del Castillo, iaitu antara tentera Sepanyol bersama Hernán Cortés pernah mencatatkan keberkesanan tepoztopilli di mana kulitnya hanpir ditusuk oleh lembing tersebut setelah hancurkan perisainya.

Satu lagi senjata kejut Aztec ialah pemukul klub kayu yang mempunyai kegunaan yang pelbagai. Dalam hirarki ketenteraan Aztec, pemukul klub menjadi simbol pangkat mengikut pangkat seseorang pahlawan.

Terdapat 3 jenis pemukul klub Aztec iaitu ‘huitzauhqui’, ‘cuahhololli’. dan ‘macuahuitzoctli’. Huitzauhqui ialah pemukul klub kayu yang dipasang dengan batu tajam. Cuahhololli ialah pemukul klub yang hujungnya dipasang dengan bola kayu yang bertujuan untuk hancurkan musuh. Dan macuahuitzoctli pula ialah pemukul klub yang bahagian hujung dan tepi mempunyai bonggolan kayu atau kepingan obsidian.

e.) ‘Pedang’ Aztec Bernama Macauahuitl

Di antara kesemua senjata Aztec, macauahuitl adalah senjata yang paling menakutkan mengikuti catatan-catatan tentera Sepanyol yang bertempur dengan para pahlawan Aztec. Macauahuitl ialah pemukul klub yang hanya digunakan khas kepada pahlawan elit Aztec. Rupa pemukul ini seperti pedang dua pemegang dari Eropah yang panjangnya 70 sentimeter. Pemukul ini dipasang dengan 6 hingga 8 keping bilah obsidian.

Ramai tentera Sepanyol menggambarkan tahap kehancuran macauahuitl yang tidak dapat dibayangkan. Mereka gambarkan tunggangan kuda mereka rebah dengan hanya satu tetakan saja. Ada antara kuda mereka disembelih dengan mudah dan ada antara kuda mereka juga telah hancur bahagian dalam tubuh dengan hanya tusukan dalam dari macauahuitl ini.

Ada juga catatan menyatakan manusia juga boleh dibunuh dengan tanya satu tetakan saja. Keupayaan menakutkan macauahuitl ini menggerunkan tentera Sepanyol sehingga salah seorang Conquistador bernama Bernal Diaz menamakan pemukul klub itu sebagai ‘pedang besar yang mematikan’.

Apabila pengkaji abad kini memerhati catatan-catatan ini, mereka meragui keberkesanan macauahuitl ini kerana khuatir tentera Sepanyol hanya membesarkan dan menokok tambah kekuatan pemukul ini. Pengkaji ini kemudian melakukan eksperimen mengesahkan catatan-catatan tentera Sepanyol ini.

Salah satu kajian dijalankan oleh ahli akademik Aztec bernama Marco Obregón. Beliau menghasilkan macauahuitl untuk menguji kekuatan tetakan terhadap bahan kajian iaitu kaki khinzir. Tetakan pertama hanya mengoyakkan tisu kaki. Masuk ke tetakan kedua bilah obsidian telah retak, namun otot dan sebahagian tulang kaki telah retak dan koyak.

Melihat keputusan ini, Obregón konklusikan bahawa fungsi macauahuitl tidaklah sehingga menamatkan hidup haiwan dan manusia seperti apa tentera Sepanyol gambarkan. Fungsi pemukul klub ini hanya melumpuhkan musuh. Eksperimen yang sama juga dilaksanakan pada tahun 2009 oleh Rafael Garduño dengan menguji kekuatan pemukul ini terhadap kepala mayat kuda. Keputusannya sama seperti kajian Obregón.

Fungsi lain macauahuitl juga penting bagi pahlawan elit Aztec di mana senjata ini berupaya melumpuhkan penduduk luar empayar Aztec. Pahlawan Aztec ini mempunyai budaya mengumpulkan mangsa untuk menaikkan pangkat. Jika seseorang pahlawan mempunyai banyak mangsa, dia serta-merta dinaikkan pangkat menjadi pahlawan elit. Mangsa yang ditetak pahlawan Aztec kemudian dihantar untuk menjadi korban upacara menyembah dewa matahari bernama Huitzilopochtli, meminta dewa supaya suburkan hasil tanaman Aztec.

Inilah senarai senjata-senjata kaum Aztec yang pernah menjadi senjata menakutkan mengikut catatan-catatan terawal oleh penjajah Sepanyol.

RUJUKAN:

Leigh-Howarth, Jake. 3 April 2022. Aztec Weapons: The Horrifying Aztec Armory. Ancient Origins.


Membedah Hukum Perkahwinan Dalam Keluarga 69

Filem-filem lakonan dan arahan Allahyarham Tan Sri P. Ramlee merupakan khazanah paling berharga dalam dunia perfileman negara kita. “Pendekar Bujang Lapok,” “Musang Berjanggut,” “Ali Baba Bujang Lapok,” “Labu Labi,” “Tiga Abdul,” “Masam-Masam Manis” dan “Nasib Do Re Mi” merupakan antara filem bergenre komedi lakonan dan arahan Allahyarham yang sentiasa melekat dalam memori setiap rakyat Malaysia tak kira usia dan bangsa.

Selain amat dikenali dengan filem-filem bergenre komedi, Allahyarham P. Ramlee juga banyak menghasilkan filem-filem berunsur keagamaan, patriotik, sejarah, seram, aksi dan kekeluargaan. Dalam artikel kali ini, penulis ingin membincangkan berkenaan sebuah filem lakonan dan arahan Allahyarham yang berunsur hubungan kekeluargaan yang bertajuk “Keluarga 69.”

Filem klasik yang diterbitkan oleh Merdeka Scope pada tahun 1967 tersebut amat menarik untuk kita fikirkan secara kritis sebenarnya. Filem tersebut berkisar berkenaan kerumitan hubungan kekeluargaan yang dialami oleh sebuah keluarga besar disebabkan perkahwinan silang antara mereka yang mengelirukan. Disebabkan masing-masing berkahwin secara sembunyi tanpa mengetahui atau menyembunyikan hubungan kekeluargaan sedia ada, perkara tersebut telah menyebabkan hubungan kekeluargaan antara mereka saling bersilang dan menjadi semakin rumit. Kita mungkin menontonnya sebagai hiburan tapi sebenarnya filem tersebut menimbulkan persoalan berkenaan hubungan kekeluargaan melalui perkahwinan yang dibenarkan oleh syarak.

Secara umumnya, melalui filem tersebut, penulis boleh pecahkan hubungan kekeluargaan yang rumit tersebut berasal daripada dua buah keluarga utama:

1) Bakar (lakonan Allahyarham A. R. Tompel) + Cik Mah (lakonan Allahyarham Habibah Haron) (bercerai). Anak kandung mereka berdua bernama Osman (lakonan Allahyarham P. Ramlee).

2) Abu (lakonan Allahyarham Idris Hashim) + Siti Mariam (lakonan Allahyarham Siput Sarawak) (bercerai). Anak kandung mereka berdua bernama Aminah (lakonan Allahyarham Khatijah Hashim).

Masalah yang berlaku ialah apabila Bakar berkahwin dengan Aminah, Osman pula berkahwin dengan Siti (janda Abu), manakala Abu pula berkahwin dengan Mah (janda Bakar). Abu telah bersepakat dengan anaknya, Aminah agar mereka berdua merahsiakan hubungan ayah dan anak kandung antara mereka berdua daripada pengetahuan suami Aminah iaitu Bakar yang juga majikan Abu. Sementara itu, secara kebetulan, anak Bakar iaitu Osman yang berada di perantauan telah berkahwin dengan ibu Aminah iaitu Siti Mariam tanpa mereka berdua mengetahui yang bapa dan anak mereka telah berkahwin. Pada masa yang sama juga, Abu dan Mah telah berkahwin juga tanpa mengetahui status perkahwinan anak mereka berdua.

Maka, antara kerumitan hubungan kekeluargaan yang berlaku setelah perkahwinan silang menyilang tersebut telah menjadikan:

1) Bakar yang merupakan bapa kandung kepada Osman, juga telah menjadi menantu tiri kepada anaknya sendiri.

2) Begitu juga Osman, yang telah menjadi bapa mentua tiri kepada bapa kandungnya sendiri.

3) Abu yang juga bapa kandung kepada Aminah, telah menjadi bapa mentua kepada Bakar yang juga merupakan bekas suami kepada isterinya iaitu Mah.

4) Mah yang juga bekas isteri Bakar secara tidak langsung juga telah menjadi ibu mentua tiri kepada bekas suaminya itu.

5) Siti yang juga ibu kandung kepada Aminah, telah menjadi menantu tiri kepada anaknya itu.

6) Aminah yang juga telah menjadi ibu tiri Osman, merupakan anak tiri kepada Mah yang merupakan ibu kandung Osman.

Pada awalnya, tiada sebarang hubungan sumbang mahram dalam perhubungan-perhubungan tersebut kerana pada asalnya perkahwinan mereka semua itu tidak berkait dengan perhubungan darah daging sebagaimana hubungan mahram yang haram dikahwini kerana hubungan salasilah mengikut syarak.

Walau bagaimanapun, dalam syarak, terdapat hubungan mahram selama-lamanya yang terjadi disebabkan sesuatu perkahwinan seperti hubungan mahram yang berlaku antara menantu dengan mentua. Adakah perlu dilakukan pemisahan secara wajib pada mana-mana perkahwinan tersebut menurut hukum syarak bagi menghalalkan perkahwinan yang lain? Jika difikirkan dengan lebih jauh, masalah tersebut akan menjadi jauh lebih rumit sekiranya semua perkahwinan tersebut menghasilkan zuriat. Katakanlah Bakar yang berkahwin dengan Aminah dikurniakan seorang anak. Jadi, anak tersebut merupakan adik sebapa dengan Osman yang juga datuk tirinya? Begitu juga sebaliknya, jika perkahwinan Osman dengan Siti Mariam menghasilkan seorang anak, maka anak tersebut menjadi adik tiri kepada Aminah yang juga merupakan nenek tirinya.

Sebelum penulis membincangkan status pekahwinan-perkahwinan tersebut, ada baiknya kita mulakan daripada perkara asas dahulu iaitu merujuk kepada dalil-dalil nas yang termaktub dalam al-Qur’an dan as-Sunnah berkenaan siapakah golongan wanita yang diharamkan bagi seorang lelaki untuk berkahwin.

Firman Allah SWT dalam al-Qur’an:

“Dan janganlah kamu menikahi perempuan-perempuan yang telah dinikahi oleh ayahmu, kecuali (kejadian pada masa) yang telah lampau. Sungguh, perbuatan tersebut sangat keji, dibenci (oleh Allah) dan seburuk-buruk jalan. (22)

Diharamkan ke atas kamu (berkahwin) dengan ibu-ibu kamu, anak-anak perempuan kamu, adik-beradik perempuan kamu, ibu-ibu saudara kamu dari sebelah bapa, ibu-ibu saudara kamu dari sebelah ibu, anak-anak saudara perempuan kamu dari sebelah adik-beradik lelaki kamu, anak-anak saudara kamu dari sebelah adik-beradik perempuan kamu, ibu-ibu susuan kamu, adik-beradik perempuan susuan kamu, ibu-ibu kepada isteri-isteri kamu, anak-anak perempuan kepada isteri kamu yang telah kamu setubuhi. Sekiranya kamu belum bersetubuh dengan mereka, maka tiada dosa ke atas diri kamu. Dan isteri-isteri kepada anak-anak lelaki kandung kamu, dan perbuatan menghimpunkan dua adik-beradik perempuan melainkan apa yang telah berlaku pada masa dahulu. Sesungguhnya Allah maha pengampun lagi maha penyayang.” (23) (Surah an-Nisa’, ayat 22-23)

Dua ayat di atas jelas menerangkan beberapa golongan wanita yang haram dikahwini (mahram) yang Allah SWT telah tetapkan ke atas kita, umat Nabi Muhammad SAW. Berdasarkan ayat dia atas, kita boleh kategorikan golongan wanita-wanita mahram yang disebutkan kepada tiga jenis mahram bagi lelaki:

1) Mahram disebabkan nasab pertalian darah (Mahram selama-lamanya):

– Ibu kandung

– Anak-anak perempuan kandung

– Adik beradik perempuan kandung

– Ibu-ibu saudara sebelah ibu kandung (adik-beradik perempuan ibu kandung)

– Ibu-ibu saudara sebelah bapa kandung (adik-beradik perempuan ayah kandung)

2) Mahram disebabkan ikatan perkahwinan:

2.1) Mahram selama-lamanya (walaupun telah bercerai):

– Ibu-ibu tiri

– Ibu-ibu mentua

– Anak-anak tiri perempuan belah isteri sekiranya isterinya itu telah disetubuhi.

– Menantu perempuan

2.2) Mahram sementara:

– Ipar perempuan

3) Mahram disebabkan susuan (Mahram selama-lamanya):

– Ibu-ibu susuan

– Adik beradik perempuan susuan

Penulis tidak mahu membincangkan lebih lanjut berkenaan perhubungan-perhubungan lain yang lebih luas kerana akan menjadi perbincangan yang sangat panjang dan terperinci. Selain daripada ayat di atas, terdapat satu lagi ayat al-Qur’an yang juga panjang lebar menerangkan berkenaan golongan lelaki yang diperbolehkan melihat aurat dan perhiasan dalaman wanita iaitu dalam Surah an-Nur, ayfat 31. Dalam ayat tersebut juga, ada berkait dengan soal golongan lelaki mahram bagi seseorang wanita.

Baik, mari kita analisis perhubungan kekeluargaan dalam filem Keluarga 69. Pertama sekali, perkahwinan antara Abu dengan Mah adalah sah di sisi syarak kerana mereka tiada sebarang hubungan pertalian darah mahram atau tergolong dalam golongan mahram yang disebabkan ikatan perkahwinan, walaupun anak Mah iaitu Osman berkahwin dengan bekas isteri Abu iaitu Siti. Selesai persoalan pertama.

Persoalan kedua dan ketiga, bagaimana pula perkahwinan Bakar dengan Minah dan perkahwinan Osman dengan Siti iaitu si bapa kahwin dengan anak, manakala anak si bapa pula kahwin dengan ibunya? Jawapannya perkahwinan mereka berdua juga sah dari sisi syarak. Ini kerana perkahwinan Bakar dengan Minah tidak menjadikan ibu kepada Minah iaitu Siti, mahram dengan anak Bakar iaitu Osman disebabkan Osman bukan anak kandung Minah. Oleh sebab itu, syarak membenarkan perkahwinan Osman dengan ibu kepada ibu tirinya itu.

Begitu juga Bakar, walaupun anaknya Osman telah berkahwin dengan Siti, ini tidak menjadikan anak Siti iaitu Minah menjadi mahram dengannya (Bakar) kerana Minah bukan anak kandung Osman. Oleh sebab itu, syarak juga membenarkan perkahwinan Bakar dengan anak tiri kepada anaknya itu.

Senang cerita, perhubungan antara anak tiri lelaki atau perempuan dengan ibu atau ayah tiri adalah mahram buat selama-lamanya jika telah berlaku persetubuhan antara pasangan suami isteri tersebut sebagaimana yang telah dinyatakan dalam ayat 23 Surah an-Nisa’ di atas. Ini disebabkan ikatan perkahwinan dan persetubuhan telah berlaku, maka anak-anak masing-masing hasil daripada perkahwinan mereka terdahulu (anak-anak tiri) menjadi mahram buat selama-lamanya bagi mereka, walaupun setelah mereka bercerai.

Walau bagaimanapun, perhubungan anak tiri lelaki atau perempuan dengan ibu atau ayah kepada ibu atau ayah tiri mereka adalah bukan mahram, oleh sebab itu syarak membenarkan perkahwinan antara keduanya, walaupun dari segi teknikalnya, perhubungan mereka boleh difahami sebagai cucu tiri dengan datuk atau nenek tiri. Tapi, jangan terkeliru, bila dikatakan datuk atau nenek tiri, ianya boleh membawa dua maksud. Pertama, apabila datuk atau nenek kandung kita berkahwin lain, maka isteri atau suami baharu mereka dipanggil datuk atau nenek tiri dengan kita. Perhubungan antara mereka dengan kita telah menjadi mahram buat selama-lamanya kerana berkait dengan kedudukan nasab.

Situasi kedua pula ialah apabila bapa atau ibu kandung kita berkahwin lain, maka individu tersebut adalah bapa atau ibu tiri dengan kita, dan ini menjadikan ibu bapa kepada ayah atau ibu tiri kita tersebut juga secara teknikalnya dikenali sebagai datuk atau nenek tiri dengan kita. Datuk atau nenek tiri jenis kedua inilah individu yang bukan mahram dengan kita dan boleh dikahwini sebagaimana kes Bakar berkahwin dengan Minah atau Osman berkahwin dengan Siti.

Penulis mudahkan lagi jalan ceritanya. Dalam situasi pertama tadi, iaitu status datuk atau nenek tiri kerana kedudukan nasab, katakanlah individu “A” mempunyai anak kandung (A1) dan cucu kandung (A2). Kemudian “A” berkahwin lain pula dengan individu “B.” Jadi hubungan antara “B” dengan “A2” telah menjadi mahram buat selama-lamanya.

Situasi kedua pula tadi ialah status datuk atau nenek tiri kerana perkahwinan anaknya dengan individu yang telah mempunyai anak kandungnya sendiri. Contoh, anak kandung kepada individu “A” tadi iaitu “A1” berkahwin lain, iaitu dengan individu “C.” “C” pula telah mempunyai anak kandungnya sendiri (C1) hasil perkahwinannya yang terdahulu. Jadi perhubungan antara “A” dengan “C1” tetap bukan mahram dan dari sisi syarak perkahwinan antara mereka berdua boleh berlaku. Jika kita menggunakan analogi di atas, Bakar ialah individu “A,” Osman ialah individu “A1,” Siti ialah individu “C,” dan Minah ialah individu “C1.”

Berbalik semula kepada hubungan kekeluargaan dalam filem tersebut, jadi, semua perkahwinan silang tersebut sah menurut syarak dan tiada mana-mana perkahwinan yang perlu dibubarkan. Akan tetapi, katakanlah, Bakar dan anaknya, Osman, berfikir menceraikan isteri masing-masing untuk menukar isteri antara mereka berdua, bermaksud bapa kahwin mak, anak pula kahwin anak, maka perkara tersebut diharamkan dari sisi syarak kerana perhubungan mahram antara mereka telah terikat buat selama-lamanya dengan ikatan perkahwinan tersebut. Ini kerana Minah telah menjadi anak tiri Osman dan Siti telah menjadi ibu mentua Bakar. Maka perhubungan antara mentua, menantu dan anak tiri telah mengikat perhubungan antara mereka menjadi mahram buat selama-lamanya. Lainlah jika sekiranya ada perhubungan bapa atau ibu mentua tiri dengan menantu tiri (pasangan kepada anak tiri), itu termasuk dalam kategori perhubungan mahram sementara.

Baik, dari segi syarak, ikatan perkahwinan mereka semua sah. Tapi, sebagaimana persoalan yang telah ditimbulkan pada awal perbincangan tadi dan juga dalam filem tersebut sendiri, bagaimanakah status dan panggilan mereka terhadap diri masing-masing? Ini kerana setiap seorang daripada mereka mempunyai dua pangkat “atas” dan “bawah.” Contoh: Bakar tidak boleh memanggil ibu mentuanya, Siti dengan panggilan “mak” sebab Siti juga adalah menantunya. Itu masalah yang perlu mereka fikirkan sendiri, asalkan semua ikatan perkahwinan tersebut sah di sisi syarak. Bak lirik lagu nyanyian Allahyarham Tan Sri P. Ramlee sendiri berkenaan filem tersebut:

“Biarlah apa orang kata,
Jangan peduli, jangan hairan,
Kita dah jadi satu keluarga,
Enam puluh sembilan.

 Yang mana menantu,
Yang mana ipar,
Yang mana biras dan besan,
Asalkan sah perkahwinan,
Apa yang nak hiraukan.

Keluarga 69,
Lalalala……
Keluarga 69,
Lalalala……”

Pada pandangan penulis, Allahyarham P. Ramlee amat bijak menghasilkan filem-filem sebegini yang membuatkan kita, sekurang-kurangnya diri penulis ini berfikir secara kritis walaupun persembahan jalan ceritanya bergenre komedi. Perkara tersebut tidak mustahil boleh berlaku kepada masyarakat pada masa kini terutamanya bagi mereka yang tidak mengenal saudara-mara, apatahlagi tidak mahu mengambil tahu asal usul keluarga sendiri.

Islam amat menitikberatkan soal perhubungan, salasilah dan zuriat nasab keturunan. Ini bagi memelihara umat manusia daripada sebarang perlakuan keji seperti zina, sumbang mahram, pergaulan bebas dan hubungan songsang yang bukan sahaja boleh menyebabkan kerosakan masyarakat, bahkan boleh menyebarkan wabak penyakit sama ada berkenaan kelamin mahupun genetik, pengabaian dan kezaliman dalam institusi rumahtangga serta keruntuhan akhlak dan kehidupan generasi akan datang. Ini juga berkait dengan hukum-hukum syariah dalam kehidupan seharian yang lain seperti soal nasab, wali nikah dan hak pembahagian harta pusaka.

Perlu juga kita ingat bahawa Islam telah menggariskan batas-batas pergaulan yang perlu diikuti walaupun dalam kalangan kaum kerabat ahli keluarga seperti hubungan mahram dan bukan mahram yang melibatkan aurat, adab bersalaman, safar (perjalanan bersama) dan bersekedudukan terutamanya ketika dalam majlis kenduri-kendara, rumah terbuka, ziarah hari raya dan majlis perkahwinan saudara mara.

Selamat menyambut hari raya Aidilfitri 1442 Hijrah dan terus mematuhi S.O.P yang telah dikuatkuasakan agar rantaian wabak Covid-19 ini dapat dipecahkan.

RUJUKAN:

– Artikel Irsyad al-Fatwa Siri ke-331: “Maksud Mahram Sementara,” dalam laman web rasmi Pejabat Mufti Wilayah Persekutuan, yang diterbitkan pada 13 November 2019. Dirujuk pada bulan Mei 2021.

– Rakaman VCD Kuliah Umum “Hukum & Adab Bersalaman Keluarga 69” oleh Al-Fadhil Ustaz Muhammad Kazim bin Elias pada 16 Mei 2009 di Surau Al-Imam, Kemensah Height, Ulu Klang.

– Arisman, “Mahram dan Kawin Sesuku dalam Konteks Hukum Islam,” dalam Jurnal Ilmiah Syari’ah, Vol. 17, No. 1, Januari-Juni 2018, Institut Agama Islam Negeri Batusangkar, Sumatera Barat, Indonesia.


Islam Liberal : Eksploitasi Hak Asasi Dalam Agama

Bermula tahun 1990-an sehingga kini telah semakin berkembang satu pegangan baru dalam Islam yang menggelarkan diri mereka sebagai pejuang hak asasi manusia dalam bidang agama Islam. Apa yang mereka buat? Sebagai pejuang hak asasi manusia, mereka konon-kononya ingin membebaskan Islam daripada pemahaman sempit daripada golongan ilmuwan islam dan para ulama. Jadi, mulalah timbul satu kumpulan yang mewujudkan satu gelaran yang dipanggil Islam Liberal atau Liberal Islam. Apa sebenarnya maksud liberal? Kamus Dewan keluaran Dewan Bahasa dan Pustaka mendefinisikan perkataan Liberal sebagai “perasaan atau sifat condong kepada kebebasan dan pemerintahan yang demokratik serta berfshaman bebas. Selain itu, liberal juga boleh diterjemahkan kepada sesuatu atau seseorang yang bersifat atau berpandangan bebas, berpandangan terbuka tanpa berpegang pada satu aliran pemikiran semata-mata.”

Istilah Islam Liberal ini mula-mula digunakan oleh Charles Kurzman, manakala Leonard Binder pula adalah orang yang mengguna pakai istilah Liberal Islam. Namun ada pula sesetengah pendapat menukilkan bahawa bermulanya pendekatan liberal dalam agama Islam adalah rentetan daripada pengaruh Kristian Prostestan yang dimulakan oleh Martin Luther di Eropah yang ingin membebaskan agama Kristian daripada dimonopoli oleh golongan gereja dan paderi pada zaman beliau. Tak perlu diceritakan panjang kebar tentang sejarah Prostestan ini, akan tetapi jika diteliti kaitan dengan sejarah agama Kristian ini pun sudah menunjukkan wujudnya falasi dalam pengamalan Islam liberal ini oleh golongan moden dan sekular.

Okay kembali kepada perbincangan utama iaitu hak asasi manusia dan Islam liberal. Maka di sini dapat dilihat bahawa golongan Islam liberal atau Islam moden ini mengatakan bahawa setiap manusia mempunyai hak dalam kehidupan dan boleh ( baca: bebas) untuk mentafsir dan mempraktikkan agama mengikut fahaman sendiri. Pendek kata, mereka masih Muslim, tapi mereka bebas untuk solat ikut pemikiran sendiri, atau amal agama ikut akal sendiri.

Sebagai contoh; syariat Islam melalui al-Qura  dan hadith Rasulullah SAW mengajar bahawa jika berlaku solat berjemaah antara lelaki dan wanita, maka hanya lelaki yang boleh menjadi imam, manakala perempuan menjadi makmum. Namun tidak bagi golongan Islam liberal ini. Menggunakan alasan ‘hak asasi’ dan tafsiran akal sendiri, muncul golongan Muslim yang membenarkan wanita menjadi imam manakala kaum lelaki menjadi mukmin.

Lagi menambah kekeliruan adalah sewaktu solat, lelaki dan wanita boleh berjemaah di dalam saf yang sama sebelah menyebelah bersentuh siku (dengan lapik baju) sebagaimana yang dipraktikkan oleh Amina Wadud dan pengikutnya. Nauzubillah. Dahla mereka keliru dengan ajaran syariat Islam, disebarkan pula kekeliruan ini kepada orang ramai. Ni lah yang dikata orang:”Dahla sesat, menyesatkan pula…”

Selain itu,  ada juga golongan Islam liberal ini yang menggunakan konsep hak asasi manusia yang mereka pegang untuk menterjemah dan mentafsirkan sumber wahyu utama dalam Islam; iaitu al-Quran dan hadith mengikut akal dan pemikiran mereka sendiri yang terbatas. Kita sebagai orang awam biasa ( orang putih sebut ‘layman’) dibenarkan utuk membaca al-Quran dan terjemahannya sendiri, bahkan boleh dibeli di kedai atau didapati di masjid dan surau, namun untuk mentafsir dan memahami maksud tersirat yang dibawa oleh kedua-dua dalil naqli tersebut memerlukan sumber penerangan daripada para sahabat yang hidup dan belajar daripada Nabi Muhammad SAW sendiri akan kandungan dalil naqli tersebut, dan juga panduan serta tunjuk ajar para ulama dan ilmuwan Islam yang berautoriti selain telah menghabiskan hayat mereka menuntut dan menacari guru-guru bagi memahami ilmu berkenaan  sesuatu dalil naqli (al-Quran & hadith) tersebut. Membaca al-Quran dan hadith tanpa rujukan ilmuwan dan penerangan yang betul ibarat kita melihat iceberg yang terapung di lautan, hanya nampak di atas permukaan tetapi yang tenggelam di dalam laut masih tidak diketahui saiz dan ukurannya.

Golongan Islam liberal yang kononya memperjuangkan hak asasi manusia ini juga salah dalam menggunakan tafsiran akal bahkan juga emosi mereka semata-mata. Tidak hairan jika muncul suara-suara golongan ini yang berteriak “tafsiran ini ketinggalan zaman, tak boleh pakai zaman sekarang”, “tafsiran ini hanya ikut satu jantina (lelaki) sahaja, kena dibuat satu lagi tafsiran moden mengikut jantina satu lagi (wanita)”, “penerangan hadith ini sudah lapuk, akal moden boleh tolak hadith macam ini sebab tak ikut arus moden”. Sebab itu kita lihat golongan ini mengeluarkan kenyataan seperti “zaman moden tak boleh buat korban sebab menyeksa binatang” atau “solat boleh buat ikut kehendak masing-masing, tak boleh dipaksa-paksa”. MasyaAllah, moga-moga kita jauh daripada terpengaruh dengan golonga begini.

Golongan Islam liberal ini lupa sebenarnya, al-Quran & hadith datang dalam bahasa arab, dan bahasa arab mempunyai lenggok maksud, tatabahasa, gaya bahasa, susunan ayat dan tertib tersendiri berbeza dengan bahasa lain. Tahukah anda, realitinya orang arab sendiri tak mampu memahami al-Quran dan hadith tanpa bantuan tafsiran ulama dan ilmuwan Islam, inikan pula kita yang bukan Islam. ِAl-Quran datang dalam bentuk mencabar orang Arab, sama ada dalam bentuk penulisan, maksud, balaghah atau pun seni kata (uslub), walaupun datang dalam bahasa Arab sama seperti bahasa komunikasi orang Arab sendiri, menempelak orang Arab yang berbangga dengan kemahiran bahasa mereka. Begitu juga dengan dengan hadith Nabi SAW, di mana setiap patah hadith boleh diterjemah dan difahami dalam banyak maksud dan boleh membawa kekeliruan jika tidak dirujuk kepada penerangan oleh para Sahabat dan para Ulama, walaupun diungkap oleh Baginda SAW dalam kata-kata yang ringkas. Menunjukkan tinggi mukjizat al-Quran dan juga hadith Rasulullah SAW, membuktikan tingginya Islam dan bukan agama rekaan seperti yang didakwa oleh golongan Islam liberal, anti-Islam dan seangkatan dengannya

Sebagaimana yang telah diterangkan dalam artikel sebelum ini, Islam tidak menolak arus pemodenan, bahkan Islam menggalakkan Muslim menjadi semakin maju dan hebat salam apa sahaja bidang dan pekerjaan yang diceburi melalui pendekatan ‘ulul-albab’ di dalam al-Quran, bahkan Islam sangat membela hak asasi manusia dalam segenap perkara, akan tetapi pemahaman yang salah dan bertentangan dengan landasan syariat Islam yang betul adalah dengan sendirinya tertolak, termasuklah pegangan golongan Islam liberal ini.


Kisah Kegagalan Microsoft

Windows. Ia sebuah nama yang sudah tidak asing lagi bagi pengguna PC di seantero dunia. Windows mendominasi platform OS sejak dari 1985 lagi dengan menguasai lebih dari 90% bahagian pasaran dan tidak tercabar kedudukannya sehingga sekarang. Namun begitu, di era digital dan mobile computing ini, dominasi Windows makin lama makin terhakis. PC bukanlah lagi satu keperluan yang perlu dimiliki oleh setiap individu. Kebanyakan orang merasa cukup dengan hanya memiliki telefon pintar. Kewujudan platform iOS dan Android walaupun berlainan medan pertarungannya memberi tamparan dan risiko yang hebat kepada Windows secara khususnya dan Microsoft secara amnya.

Melihatkan risiko tersebut, Microsoft mula mengatur strategi bagi memastikan yang platform Windows akan terus relevan di era mobile computing ini. Pada Oktober tahun 2010, Microsoft melancarkan Windows Phone, OS Microsoft yang direka khusus untuk telefon pintar. Windows Phone menawarkan reka bentuk dan antara muka yang unik dan sangat berbeza dari reka bentuk grid yang ditunjukkan Android mahupun iOS. Windows mempamerkan konsep live tile, di mana setiap app boleh memaparkan maklumat yang penting kepada pengguna umpama widget tetapi dalam rekabentuk dan antara muka yang lebih mesra pengguna. Microsoft kemudiannya menjalinkan kerjasama dua hala jangka masa panjang dengan Nokia bagi memastikan yang Nokia mengeluarkan telefon pintar yang eksklusif menggunakan OS Windows Phone.

Kerjasama dua hala ini akan memastikan yang telefon pintar Windows Phone yang dikeluarkan itu berkualiti tinggi dan diiringi oleh perkakasan yang canggih. Nokia pada ketika itu merupakan jenama yang disegani di seluruh dunia dengan barisan telefon-telefon bimbit yang bertakhta menguasai pasaran bertahun lamanya. Namun begitu, usai Apple melancarkan siri iPhone nya, kedudukan Nokia mula tergugat. Oleh kerana itu kedua-dua syarikat (Microsoft dan Nokia) yakin, yang kerjasama yang mereka jalinkan ini sudah cukup untuk menghalang dominasi Apple dan juga Android dalam pasaran telefon pintar.

Ketika Windows Phone pertama kali diperkenalkan kepada dunia, seluruh mata memandang dan memuji usaha Microsoft. Konsep live tile yang diperkenalkan Microsoft nampak terkedepan dan lebih moden berbanding Android mahupun iOS. Telefon Pintar Nokia Lumia 800 yang dilancarkan bersama juga merupakan telefon pintar yang unik dan nampak berbeza berbanding iPhone dan juga telefon pintar Android. Dengan buatan dan rekaan yang baik, Nokia Lumia 800 berjaya terjual sebanyak lebih dari sejuta unit di seluruh dunia, mengatasi apa yang para pemerhati dan para pelabur ramalkan.

Ini membolehkan Microsoft membolot 2.6% peratus bahagian pasaran telefon pintar dalam hanya 5 bulan sahaja selepas Windows Phone diperkenalkan. Usaha Microsoft tidak terhenti pada takat itu sahaja. Microsoft terus menerus membuat perubahan dan penambahbaikan pada Windows Phone 7.5 yang baru dilancarkannya itu. Pada tahun 2012, Microsoft melancarkan Windows 8 dengan beberapa ciri-ciri baru yang diinginkan oleh orang ramai. Meiringi pelancaran Windows 8, Nokia juga melancarkan siri Lumia-nya yang terbaharu. Antaranya adalah Nokia Lumia 920 yang merupakan flagship telefon pintar pertama Nokia yang datang dilengkapi dengan fungsi wireless charging dan juga Nokia Lumia 1020 yang merupakan telefon pintar yang dilengkapi dengan kamera yang sangat canggih dengan kemampuan 41 MP ( 5 tahun lebih awal dari Huawei P20).

Strategi Microsoft tampak berjaya. Penggunaan OS Windows Phone memberikan pengguna pengalaman yang selesa dalam menggunakan telefon pintar. OS Windows Phone sangat lancar apabila digunakan dan ianya dilengkapi sekuriti yang boleh melindungi telefon pintar dari sebarang virus dan anasir yang menceroboh. Dilengkapi juga dengan perkakasan yang canggih yang ditawarkan oleh Nokia, membolehkan Microsoft sedikit demi sedikit menguasai pasaran telefon bimbit sehingga ke 3.6% pada tahun 2013. Microsoft menawarkan alternatif yang terbaik kepada pengguna kerana pada ketika itu, Android selalu dibelenggui masalah lag dan juga sekuriti yang tidak mampan.

Namun begitu, di penghujung tahun 2013, peratusan bahagian yang dipegang oleh Windows Phone mula jatuh sedikit demi sedikit. Microsoft yang mula tampak risau akan penurunan jualan Windows Phone mula mengatur langkah. Pada tahun 2014, Microsoft mula mengambilalih Nokia bagi meneruskan legasi perkakasan berkualiti yang dibawa oleh Windows Phone. Pada tahun 2015 pula, Microsoft mula memperkenalkan Windows 10, satu konsep yang akan menyeragamkan pengalaman semua pengguna pada semua platform tidak kiralah PC, telefon pintar mahupun wearables (smart wartch, VR dan sebagainya). Microsoft berharap yang langkah tersebut mampu menarik pengguna PC yang sudah setia menggunakan Windows untuk menggunakan perkhidmatan yang sama pada telefon pintar dan juga gajet-gajet digital yang lain.

Berserta dengan langkah tersebut, Microsoft menjenamakan semula telefon pintar keluaran Nokia kepada jenama Microsoft bagi menawarkan kepada pengguna jenama yang memang sudah dikenali di seluruh dunia. Berserta dengan Windows 10, Microsoft mengeluarkan Microsoft Lumia 950, flagship terbaru telefon pintar Windows Phone yang disertai dengan ciri Continuum. Continuum membolehkan Lumia 950 disambungkan kepada mana-mana monitor menjadikan Lumia 950 benar-benar komputer kompak yang boleh dimuatkan di dalam poket. Ia konsep yang sama yang diperkenalkan oleh Samsung melalui Samsung Dex, 2 tahun selepas itu. Namun disebabkan Continuum berfungsi di atas Windows, ia benar-benar boleh berfungsi sebagai komputer mini berbanding Samsung Dex yang beroperasi menggunakan Android.

Namun begitu,hasil penjualan Windows Phone makin lama makin merudum. Windows Phone hanya memiliki 0.3% daripada keseluruhan pasaran telefon pintar pada penghujung tahun 2016. Walaupun berbagai langkah telah diambil untuk Microsoft bagi mengekalkan kehadiran mereka di dalam pasaran telefon pintar, namun pengguna tetap tidak berminat untuk memilih Windows Phone sebagai telefon pintar kegunaan mereka. Akhirnya pada Oktober 2017, Microsoft menaikkan bendera putih dan mengumumkan bahawa mereka tidak akan lagi menyokong platform Windows Phone menandakan pengakhiran usaha mereka bagi menembusi pasaran telefon pintar.

Di manakah silapnya? Langkah yang diambil Microsoft tampak strategik dan tiada cacat celanya. Pun begitu, setiap langkah yang diambil mereka tidak menjadi. Android dan iOS terus mendominasi pasaran telefon pintar sehinggalah mereka menguasai sehingga lebih daripada 90% bahagian pasaran pada tahun 2014. Ramai pemerhati bersetuju dan berpendapat bahawa wujud 3 sebab utama mengapa usaha Microsoft di dalam menembusi pasaran telefon pintar menemui kegagalan.

Telefon Pintar bukan Fokus Utama Microsoft

Ketika Steve Jobs melancarkan iPhone mereka pada tahun 2009, Apple pada ketika itu merupakan sebuah syarikat yang memberikan fokus sepenuhnya pada perkakasan (hardware). Beberapa tahun sebelum itu, Apple sudah pun melancarkan iPod yang merupakan antara produk mereka yang sangat popular dikalangan peminat. iPod memberi sumbangan keuntungan majoriti kepada Apple. Selepas pelancaran iPhone, produk itu pula dikenalpasti oleh Apple sebagai penyumbang utama kepada keuntungan syarikat. Disebabkan itulah, Apple memberi sepenuh fokus dan tumpuan mereka kepada iPhone yang merupakan sumber pendapatan utama syarikat.

Berbeza pula dengan Microsoft, perisian Windows dan juga Microsoft Office merupakan sumber utama keuntungan syarikat tersebut. Telefon pintar pula merupakan projek sampingan Microsoft yang kurang diberikan perhatian dan juga dana yang cukup bagi merealisasikan visi Microsoft. Projek telefon pintar Microsoft hanyalah dicanangkan dengan tujuan untuk menghalang pengaruh Apple dan Android yang semakin meluas. Namun, walaupun setelah melancarkan Windows Phone, Microsoft masih lagi memberikan lebih banyak fokus dan perhatian mereka pada perisian berbanding perkakasan telefon pintar. Dan ini menyukarkan usaha Microsoft bagi bersaing dengan Apple mahupun Android.

OS yang terlalu eksklusif

Windows Phone mengambil inisiatif yang sama seperti yang dilakukan oleh Apple, iaitu menyeragamkan pengalaman semua pengguna Windows Phone melalui OS yang sama reka bentuknya. Namun begitu, Microsoft yang tidak mempunyai kemampuan untuk membangunkan perkakasan sendiri membuat kerjasama dengan pengeluar telefon pintar seperti Nokia, HTC. Samsung dan juga Huawei. Strategi ini membolehkan Microsoft melancarkan Windows Phone mereka pada pelbagai jenama telefon pintar bagi membolehkan mereka membolot lebih banyak bahagian dalam pasaran telefon pintar.

Namun begitu, tidak seperti Android, OS Windows Phone adalah bersifat eksklusif dan terlindung. Ianya tidak boleh diubahsuai mengikut cita rasa pengeluar telefon bimbit dan juga datang dengan kos perlesenan. Berbeza dengan Android yang menawarkan perisiannya secara percuma kepada pengeluar telefon bimbit, Windows Phone adalah OS tertutup dan terlindung dari sebarang bentuk pengubahsuaian. Ini sebenarnya menyebabkan para pengeluar telefon bimbit kurang menunjukkan minat untuk melancarkan telefon pintar Windows Phone kerana limitasi yang terdapat pada OS itu sendiri.

Ketiadaan App

Masalah utama yang platform Windows Phone alami adalah ketandusan app-app yang berkualiti. Ini disebabkan oleh kekangan yang diletakkan sendiri oleh pembina app tersebut keatas platform Windows. Sebagai contoh, Google yang memilki OS Android, juga merupakan syarikat yang sama yang memilki YouTube. Melihatkan ancaman yang dibawa oleh Windows Phone, Google sendiri tidak menyediakan app YouTube untuk platform Windows Phone.

Begitu juga dengan Facebook, Instagram, Whatsapp dan juga Snapchat yang merupakan app popular yang sangat diingini oleh pengguna kerana ianya sudah bagaikan satu keperluan kepada pengguna di era digital ini. Namun begitu, tiada pembina app yang sanggup menghabiskan masa dan tenaga bagi menghasilkan app untuk platform Windows Phone kerana kurangnya pengguna di platform ini. Dan ketiadaan app-app yang sangat diinginkan oleh pengguna ini menyebabkan ramai orang mula meninggalkan platform Windows Phone. Ia satu kitaran yang kejam dan realiti yang terpaksa dihadapi oleh Microsoft yang sudah terlalu lambat langkahnya dalam cuba untuk menembusi pasaran telefon pintar.

Rumusan

Jika dilihat secara keseluruhan, di era digital ini, apabila membicarakan tentang telefon pintar, yang menjadi pilihan dan penentu kepada dominasi pasaran telefon pintar adalah perisian dan ekosistem OS itu sendiri. iOS dan Android adalah merupakan satu ekosistem yang telah matang dan berintegrasi dengan banyak sistem yang dapat membantu pengguna dalam kehidupan seharian. Perkakasan sahaja bukan lagi satu fokus utama yang patut diberi perhatian sepenuhnya. Lihat sahajalah iPhone, walaupun perkakasannya tertinggal satu atau dua generasi dibelakang telefon pintar Android, namun ekosistem yang ditawarkan iPhone adalah yang terbaik pada hemat saya dan memberikan pengguna satu pengalaman yang berbeza.

Oleh kerana itulah, langkah yang diambil oleh Microsoft menemui kegagalan. Microsoft sepatutnya memberi lebih fokus kepada perisian yang ditawarkan dan memastikan ekosistem Windows Phone itu matang dan mengandungi perkhidmatan dan app yang diinginkan oleh pengguna. Dengan cara itu, pengguna akan lebih tertarik untuk menggunakan Windows Phone dan mungkin juga membolehkan Microsoft untuk mendominasi pasaran telefon pintar. Namun begitu, nasi sudahpun menjadi bubur. Kisah kegagalan Microsoft membuktikan yang syarikat gergasi juga tidak terlepas dari melakukan kesilapan.

Rujukan:

2018, “Operating System Market Share” NetMarketShare.

2018, “Windows Phone OS market share of smartphone shipments worldwide from 1st quarter 2011 to 4th quarter 2016” Statista

Warren, Tom (April 2018), “I miss Windows Phone” The Verge.

Savov,Vlad (Oktober 2017), “Windows Phone was a glorious failure” The Verge.

Warren, Tom (Julai, 2017), “Windows Phone dies today” The Verge

Heisler,Yoni (Ogos, 2015), “Microsoft engineer exposes the inside story: Why Windows Phone was doomed from the start” BGR


Onigiri: Bebola Nasi Popular Jepun

Para penggemar budaya serta makanan Jepun pastinya tahu mengenai onigiri ini. Hidangan yang lazimnya berbentuk segitiga dan mudah untuk dimakan di mana-mana sahaja. Namun, tahukah anda sejarah di sebalik onigiri ini? Artikel ini akan memberi sedikit pengenalan tentang sejarah onigiri, penghasilannya dan bagaimana onigiri mempengaruhi budaya masyarakat Jepun.

Apa itu onigiri?

Onigiri, atau bebola nasi merupakan salah satu daripada makanan tradisional Jepun. Onigiri juga adalah hidangan yang sering dihasilkan di rumah (home food) dan menjadi makanan biasa yang dibuat oleh para ibu di rumah. Hidangan ini boleh diumpamakan seperti sandwich yang menjadi kebiasaan dalam kalangan masyarakat Barat.

Onigiri ini adalah bebola nasi berbentuk segitiga atau bulat dan biasanya mengandungi inti di dalamnya, seperti umeboshi (plum Jepun yang dijeruk), ikan salmon atau tuna dan akan dibalut dalam kepingan rumpai laut kering.  Masyarakat Jepun dalam semua peringkat umur menggemarinya sejak dahulu lagi, bukan sahaja kerana rasa nasi yang seimbang dengan intinya, tetapi juga kerana makanan ini mudah untuk dibawa ke mana-mana dan disimpan.

Onigiri menjadi antara makanan kegemaran kanak-kanak, juga buat para pekerja serta pelajar yang sibuk dan tidak sempat untuk mengambil makanan berat. Ia menjadi hidangan yang cukup untuk mengenyangkan kerana mempunyai asas nasi.

Onigiri adalah snek yang mudah disediakan, sedap dan berkhasiat dan biasanya dihasilkan dengan tangan. Ia adalah makanan biasa yang disediakan di rumah, dan suatu masa dahulu onigiri ini tidak dijual di mana-mana kedai pun. Namun, dengan arus kemodenan, onigiri ini mula berubah menjadi suatu produk komersil dan dijual di banyak tempat pada hari ini, sehinggalah di jalanan.

Banyak syarikat pengeluar makanan mula bersaing untuk menghasilkan jenis onigiri yang baru bagi menarik perhatian pelanggan. Sedikit demi sedikit ciri tradisional yang dibawa dalam hidangan onigiri ini mula berubah dan variasi moden onigiri mula dikomersilkan.

Sejarah onigiri

Onigiri juga dikenali sebagai omusubi atau nigiri-meshi. Perkataan asal bagi onigiri adalah nigiri, yang bermaksud ‘memegang dengan kuat’ dan awalan O itu digunakan untuk memudahkan sebutannya. Maksud nigiri yang memegang dengan kuat ini merujuk kepada cara penghasilan onigiri itu sendiri, yang mana ia dibuat dengan mengepal atau membentuk nasi dengan kuat sebelum dibalutkan dengan kepingan rumpai laut kering.

Terdapat pelbagai versi yang diceritakan berkaitan dengan sejarah onigiri ini. Salah satu versi menyatakan bahawa pada Era Yayoi (300 tahun sebelum Masehi hingga 300 Masehi), masyarakat telah mula membalut bebola nasi di dalam daun buluh dan membakarnya. Namun, onigiri yang dikenali pada hari ini sebenarnya bermula pada pertengahan Era Heian (794 M – 1185 M), yang mana pada waktu itu, nasi yang sedikit lembik dan melekit dibentuk bulat seperti bebola dan dipanggil tonjiki. Pada waktu itu, bebola nasi ini kebanyakannya menjadi makanan tengah hari utama bagi para askar dan petani yang bekerja di ladang.

Pada akhir Era Kamakura (1185 M – 1333 M), sejenis nasi yang baru, dipanggil uruchimai telah digunakan untuk menghasilkan tonjiki. Penggunaan rumpai laut kering (nori) telah dimulakan pada Era Edo (1603 M – 1868 M), yang mana masyarakat menggunakan nori untuk membalut onigiri agar tangan mereka tidak terkena nasi yang melekit ketika memakan onigiri. Peranan onigiri sebagai makanan yang berkhasiat dan mudah untuk dibawa ke mana-mana sahaja telah menjadikannya semakin terkenal dalam masyarakat.

Pada sekitar tahun 1976, rangkaian kedai serbaneka 7 Eleven menjadi kedai pertama yang menjual onigiri. Pada waktu itu, orang ramai mula menyanjungi budaya Barat dan tiada siapa menyangka bahawa onigiri akan dijual di kedai serbaneka tersebut. Masyarakat lebih berminat untuk membeli produk roti berbanding onigiri. Namun, presiden syarikat tersebut, Toshifumi Suzuki percaya bahawa onigiri boleh menjadi produk yang popular di 7 Eleven.

Jualannya begitu merosot untuk dua tahun yang pertama. Namun, 7 Eleven telah menghasilkan pembungkus plastik istimewa untuk onigiri dan menjadikan rumpai laut yang dibalut tidak terlekat pada bahagian nasi, menjadikan kepingan rumpai laut itu tetap kekal rangup sehingga pembungkusnya dibuka. Proses pembuatannya juga mula dilakukan secara automatik. Onigiri pertama yang dijual di kedai serbaneka ini semuanya dihasilkan dengan tangan, dan menjadikan rasanya berbeza-beza dan kos penghasilannya juga agak mahal.

Namun, dengan penghasilan pembungkus plastik serta proses pembuatan secara automatik telah meningkatkan kualiti rasa, kos dan bekalan onigiri. Pada hari ini, 7 Eleven telah menjual sehingga 1.25 billion onigiri setiap tahun, iaitu sekitar 4 juta pada setiap hari.

Lawson, iaitu satu lagi peneraju dalam industri kedai serbaneka, telah mengambil satu pendekatan lain dalam menghasilkan onigiri berkualiti tinggi, yang dipanggil Onigiriya. Mereka menghasilkan onigiri menggunakan beras, rumpai laut, garam dan lain-lain yang berkualiti tinggi. Mereka menggunakan beras berjenama Koshihikari dari Niigata yang mempunyai kelekitan yang sederhana dan tetap kekal dengan rasa yang sama walaupun telah sejuk.

Ada juga onigiri yang dihasilkan berdasarkan rasa sesetengah kawasan tertentu, seperti onigiri miso dan sardin dari wilayah Aomori. Satu lagi contoh adalah menggunakan bahan ikan amberback dari wilayah Kochi yang dikenali kerana isinya yang lembut dan berkhasiat. Dengan tambahan yuzu, iaitu bahan istimewa dari Kochi, ia lebih menambahkan rasa harmoni pada onigiri itu.

Proses penghasilan onigiri

Asasnya, proses penghasilan onigiri adalah sangat mudah. Pertama sekali adalah untuk memasak nasi. Kemudian, basahkan sedikit tangan dengan air dan letakkan sedikit garam pada tapak tangan. Nasi yang telah masak tadi dikepal bersama garam tadi dan dibentukkan sama ada menjadi bebola atau segitiga mengikut citarasa yang diingini.

Buat satu lubang pada bebola nasi tersebut untuk intinya. Inti bagi onigiri ini kebiasaannya adalah umeboshi, tuna, salmon bakar, ikan kod, rumpai laut, daging bakar atau takana (mustard hijau Jepun). Setelah meletakkan intinya, bentukkan nasi tersebut sekali lagi untuk mengemaskannya. Akhir sekali, balutkan bebola nasi ini ke dalam kepingan rumpai laut kering sebelum dimakan.

Jenis-jenis onigiri

Asas utama bagi onigiri adalah nasi di luar dan inti di dalamnya. Pada masa kini, selain daripada nasi putih, terdapat juga beras-beras lain yang digunakan untuk penghasilan nasi ini seperti beras perang. Selain itu, untuk intinya, bahan umum yang telah digunakan sejak dahulu ialah umeboshi, okaka (ikan bonito kering) dan rumpai laut. Tetapi pada masa kini, intinya semakin bervariasi dengan ikan salmon, daging bakar atau bersama penambahan mayonnaise.

Di samping itu, jenis-jenis onigiri baru yang dikeluarkan pada masa kini semakin unik, seperti kombinasi daripada dua makanan utama Jepun. Antaranya ialah onigiri dengan topping udang tempura yang dipanggil tenmusu serta onigiri yang dibalut dengan hirisan daging yang dipanggil nikumaki onigiri.

Kesimpulan

Onigiri yang mempunyai sejarah ratusan tahun ini kekal menjadi makanan popular di Jepun, bukan hanya kerana ia mudah untuk dibawa ke mana-mana sahaja, malah turut menjadi hidangan berkhasiat dengan asas karbohidrat daripada nasi, protein daripada intinya dan rumpai laut kering yang dibalut padanya.

RUJUKAN:

Ashkenazi, M., & Jacob, J. (2003). Food culture in Japan. Greenwood Press. USA: Greenwood Press.

Budi Mulyadi, Iriyanto Widisuseno, Reny Wiyatasary, Yuliani Rahmah, & Sri Sudarsih. (2018). Pengenalan Onigiri dan Proses Pembuatannya. HARMONI, 2(1), 51–58.

Emi Tazunegi. (2013). Onigiri: Traditional Japanese “Home Food.” Japan SPOTLIGHT, (August), 57–58.


Erti Sebenar Disebalik Warna Di Bendera Palestin

Ramai yang mengenali bendera Palestin. Namun, tahukah anda akan maksud disebalik empat warna yang terkandung pada bendera tersebut ? Warna hitam, putih, hijau dan merah semuanya mempunyai maksud dan sejarahnya yang tersendiri.

Warna Hitam:

Zaman Nabi Muhammad SAW (570-632 ) Digunakan zaman Baginda dan zaman Khalifah Ar-Rasyidin (Abu Bakar, Umar, Usman dan Ali) yang tertulis “Lailahailallah” (tiada Tuhan selain Allah) dan Muhammadu Rasulullah (Nabi Muhammad itu pesuruh Allah). Kebiasaannya dibawa masa pergi p.eran.g dan diletakkan di masjid semasa solat Jumaat.

Dinasti Abbasiyah ( 750-1258 ) Bendera bewarna hitam digunakan untuk berkabung atas pemb.unu.han ahli keluarga Rasulullah dan untuk memperingati peristiwa P.era.ng Karbala, 680 Masihi/61 H (pertempuran di antara penyokong Husain bin Ali dengan tentera Yazid bin Muawiyah)

Warna Putih:

Dinasti Umayyah, Damsyik( 661-750 ) Mereka mengambil warna putih sebagai simbolik mereka sebagai peringatan pertempuran pertama Nabi di Badar dan untuk membezakan diri mereka dengan Abbasiyah (warna hitam). Muawiyah bin Abi Sufian (661-680), pengasas Umayyah menggelar dirinya sebagai khalifah Jerussalem.

Warna Hijau:

Dinasti Fatimiyah, Afrika Utara (909-1171) Dinasti Fatimiyyah ditubuhkan di Maghribi oleh Abdullah Al-Mahdi, dan terus memerintah seluruh Afrika Utara. Warna hijau digunakan untuk melambangkan kesetiaan mereka kepada Ali, sepupu Nabi yang pernah menyelimuti dirinya dengan selimut hijau di tempat Nabi untuk menggagalkan cubaan pemb.unu.han Nabi. Hijau digunakan secara berterusan sehingga zaman pemerintahan Salahuddin Al-Ayubi, yang menggunakan warna kuning selama berpe.ran.g dengan tentera Salib.

Warna Merah:

Puak Khawarij yang dianggap berkecuali, tidak menyokong Ali dan tidak menyokong Muawiyah. Mereka gunakan bendera bewarna merah sebagai simbol mereka. Semasa penaklukan Afrika Utara dan Andalusia, orang Arab membawa bendera merah, yang menjadi simbol penguasa Islam Andalusia (756-1355). Pada zaman sekarang, warna merah melambangkan golongan Ashraf dari Hijaz dan Hashemites, keturunan Nabi.

Artikel dikirimkan oleh ajmalowski untuk The Patriots.


Sima Qian – Bapa Historiografi Cina

Lahir dalam suasana keilmuan yang tinggi, Sima Qian
sejak kecil lagi telah menguasai literasi klasik dan melakukan pengembaraan
merentas negara bagi mengukuhkan ilmu pengetahuannya. Tidak hanya mewarisi
jawatan ayahnya sebagai Ahli Astrologi Ulung, Qian turut mewarisi amanah yang
bakal dilegasikan sehingga 2 millenia lamanya. Legasinya dianggap sebagai khazanah
yang tidak ternilai bagi pencinta sejarah. Legasi yang berbentuk
catatan-catatan tentang sejarah 2000 tahun pemerintah Cina bermula dari
Maharaja Kuning sehingga Maharaja Han Wu. Shiji, sebuah manuskrip agung
hasilan Sima Qian berjaya mengubah standard penulisan sejarah dan literasi Cina
serta dimetaforakan sebagai anak yang menjulang nama ‘Bapa Historiografi Cina’
ini sebagaimana dunia Greek menjulang Herodotus.

Latar Belakang

Sima Qian dilahirkan pada tahun 145 SM di Longmen
(Gerbang Naga), Xianyang (kini Hancheng Shanxi). Dalam autobiografinya yang
dimuatkan dalam Shiji, Sima Qian langsung tidak menyebut tentang
mana-mana ahli keluarganya, baik adik-beradik, ibu, isteri atau anaknya.
Satu-satunya kerabat beliau yang dapat kita kenali ialah ayahnya, Sima Tan.

Walaupun Sima Tan disebutkan dalam beberapa sumber
sebagai seorang sejarawan ulung atau jurutulis ulung, lebih tepat untuk
mengatakan bahawa beliau ialah seorang ahli astrologi ulung (taishi)
yang berkhidmat untuk Maharaja Han Wu (141-87 SM). Antara job description
seorang taishi termasuklah:

Dalam erti kata lain, tugas seorang taishi saling
tidak tumpah seperti Ahli Nujum Pak Belalang dalam filem Allahyarham Tan Sri P.
Ramlee ataupun Syeikh Abdullah Fahim, ulama’ yang menetapkan tarikh 31 Ogos
1957 sebagai tarikh kemerdekaan Tanah Melayu.

Baca juga: Rahasia Ilmu P. Ramlee

Jawatan Sima Tan ini kemudian diwarisi oleh anaknya,
Qian, selepas kematiannya. Semasa menjawat posisi sebagai taishi, Sima
Qian sempat berjasa kepada Dinasti Han apabila pada tahun 104 SM, beliau terlibat
bersama rakan-rakan sekerjanya dalam usaha menambah-baik dan mencipta Taichuli
(kalendar pertama) berdasarkan kalendar yang digunakan oleh Dinasti Qin. Taichuli
ini dianggap sebagai satu pencapaian besar buat Dinasti Han sebagaimana
pada hari ini, kita masih menganggap Alexander Graham Bell, pencipta telefon
pertama sebagai satu kejayaan memanfaatkan dan memperbaharui teknologi
gelombang dalam sejarah ketamadunan manusia. Hal ini kerana taichuli merupakan
kalendar Cina pertama pada zaman itu yang menyatakan bahawa terdapat 365.25
hari dalam setahun dan 29.53 hari dalam sebulan sekaligus menunjukkan ketepatan
yang dimiliki oleh kalendar tersebut.

Baca juga: Sejarah Penciptaan Kalendar Masihi – Sistem Rom Julian
dan Gregorian

Pendidikan Dan
Kehidupan Awal

Berkat bimbingan dan didikan ayahnya yang merupakan
seorang bijakpandai pada masa itu, Sima Qian berjaya menguasai ilmu-ilmu
pengetahuan yang terkandung dalam teks-teks lama pada usia seawal 10 tahun.
Tidak dapat ditolak kebarangkalian bahawa antara teks yang ditelaah beliau
ialah Annals of Spring and Autumns. Permisalan yang boleh diumpamakan
bagi masyarakat kita pada hari ini adalah anak kita yang berumur 10 tahun sudah
menguasai kitab Sulalatus Salatin karangan Tun Sri Lanang bagi sejarah Melayu
atau kitab Hayatu as-Sahabah (Maulana Muhammad Yusuf), Bidayah wa Nihayah dan
Qisasul Anbiya’ (Ibnu Katsir) bagi sirah nabawiyah. Selain menerima didikan
daripada bapanya, Sima Qian juga merupakan murid kepada penganut Confuciusme
yang masyhur, iaitu Kong Angua dan Dong Zhongshu.

Baca juga: Tun Sri Lanang – Negarawan Ulung Johor dan Acheh

Menjelang usia sekitar 20 tahun (sekitar 125 SM), Sima
Qian keluar mengembara demi mematuhi prinsip ‘jauh perjalanan, luas pandangan’.
Jika Sayyidina ‘Abdullah bin Jabir sanggup bermusafir ke Mesir semata-mata
untuk bertemu Sayyidina Maslamah bin Mukhallid demi mendengar sendiri bacaan
hadis berkenaan menutup aib seseorang mukmin, maka lebih kurang begitulah
maksud pengembaraan Sima Qian. Dengan bentukan daripada didikan ayahnya serta
teks-teks yang telah ditelaahnya sejak kecil, Sima Qian mahu menziarahi sendiri
monumen-monumen purba seperti kubur-kubur masyhur, mendapatkan maklumat sahih
dari mulut rakyat tempatan tentang satu-satu khabar angin atau legenda dan
hal-hal yang seumpamanya. Pengembaraannya ini saling tidak tumpah seperti yang
turut dilakukan oleh ‘kembar’nya dari Greek, iaitu Herodotus. Antara
tempat-tempat yang dilawatnya termasuklah Shandong, Yunnan, Hebei, Zhejiang,
Jiangsu, Jiangxi dan Hunan.

Selepas menamatkan pengembaraannya, Sima Qian
berkhidmat di istana dan diberikan tugas untuk memeriksa keadaan beberapa
wilayah yang berada di bawah pemerintahan Han Wudi. Beliau turut pernah
dihantar ke perbatasan barat dalam sebuah ekspedisi ketenteraan memerangi suku
barbarian pada tahun 110 SM semasa beliau berusia 35 tahun. Sekitar waktu itu
jugalah, bapanya Sima Tan jatuh sakit.

Mewarisi
Tekad Ayahnya

Merasakan dirinya sudah tidak lama lagi berada di
dunia, Sima Tan memanggil anaknya Qian untuk pulang. Sebagai seorang pegawai
istana yang mempunyai akses terhadap arkib negara, Sima Tan memanfaatkan hal
tersebut untuk mengejar cita-citanya. Beliau telah mengumpulkan bahan-bahan
bacaan, menelaahnya, membuat pengelasan dan bahkan mungkin telah memulakan
penulisan sejarah. Walaupun beliau merupakan seorang ahli astrologi ulung (taishi),
Sima Tan banyak meluangkan masa untuk mengusahakan kerja-kerja sejarah. Mungkin
kerana inilah sebahagian sumber menyebutkan bahawa beliau ialah seorang
sejarawan atau jurutulis ulung.

Sebaik sahaja menerima berita tentang keadaan bapanya,
Sima Qian pun segera pulang. Sambil terlantar di tempat perbaringannya, Sima
Tan berwasiat kepada anaknya tentang satu tugas penting yang belum sempat
diselesaikan;

“Wahai anakku, ayah sedang nazak. Ayah minta kamu
menjadi seorang ahli astrologi ulung mewarisi jawatan ayah. Dan apabila kamu
telah mendapatkan jawatan itu, janganlah kamu lupa yang ayah sejak dulu lagi
berhasrat untuk menyusun dan menulis… Raja-raja feudal (warlord-warlord)
di seluruh negara telah pun disatukan. Namun, manuskrip-manuskrip mereka masih
bersepah dan berselerakan; tidak diurus dengan baik. Sekarang, (dinasti) Han
telah semakin maju dan dunia (negara Cina) telah pun disatukan di bawah satu
pemerintah. Tetapi sebagai seorang ahli astrologi ulung, ayah masih belum dapat
menyusun dan merekodkan catatan bertulis tentang kegemilangan dinasti kita,
kehidupan pemerintah-pemerintah kita, menteri-menteri kita yang setia dan
lelaki-lelaki budiman kita yang gugur kerana memperjuangkan kebenaran. Ayat
takut nanti sejarah dinasti kita akan dibuang (diabaikan). Ayah minta kamu
ingat pesan ayah ini.” (Shiji: 130.3295)

Sebagai seorang anak yang dididik dengan ajaran-ajaran
Confucius yang sangat menitikberatkan soal ketaatan dan kepatuhan kepada
ibubapa, maka Sima Qian pun menyatakan janjinya untuk meneruskan tekad ayahnya
dalam menyiapkan penyusunan catatan-catatan sejarah.

Perlu untuk dinotakan, sebagaimana yang telah kita
ketahui tentang skop kerja ahli astrologi ulung, usaha sejarah yang dilakukan
oleh Sima Tan ini bersifat peribadi (sebahagian sumber mendakwa ia merupakan
usaha warisan keluarga) dan bukanlah suatu kerja yang diarahkan oleh maharaja
ataupun dinasti. Ia merupakan satu kesedaran peribadi untuk memelihara khazanah
ilmu sejarah agar dapat dilegasikan kepada generasi turun-temurun.

Keadaannya persis sebagaimana aduan Sayyidina ‘Umar
al-Khattab kepada Khalifah Abu Bakar as-Siddiq selepas menerima laporan
kasualti yang dialami kaum Muslimin dalam Pertempuran Dataran ‘Aqabah di
Yamamah ketika memerangi Musaylamah al-Kazzab. Seramai lebih 300 orang hafiz al-Qur’an
gugur syahid. “Aku takut al-Qur’an akan hilang dari muka bumi ini”. Maka
Sayyidina Zaid bin Tsabit yang ketika itu berusia sekitar 18-20 tahun pun
diarahkan oleh Khalifah untuk mengumpulkan al-Qur’an, demi memeliharanya agar
dapat dibaca oleh kita generasi yang akan datang.

Baca juga: Fakta-Fakta Menarik Mengenai al-Quran

Sebagaimana yang telah disebutkan di atas, pada tahun
104 SM (sebahagian sumber menyebut tahun 105 SM), Sima Qian terlibat dalam
penghasilan Taichuli. Perkara ini menjadi indikasi bahawa pada waktu itu
Sima Qian sudah mewarisi jawatan ayahnya sebagai ahli astrologi ulung. Sambil
Sima Tan pula jatuh sakit pada tahun 110 SM (sebahagian sumber menyebut tahun
109 SM). Justeru, selamat untuk kita katakan bahawa Sima Qian mula melaksanakan
wasiat ayahnya itu dan menyusun Shiji sekitar 109-105 SM.

Pengorbanan Demi Menabur Jasa

Pada tahun 99 SM, Li Guangli dan Li Ling yang
merupakan panglima tentera dinasti Han diarahkan oleh Han Wudi untuk mengetuai
kempen memerangi puak barbarian Xiongnu di perbatasan utara. Pada permulaannya,
kempen ini berjalan dengan lancar dan meraih kejayaan. Namun seiring masa
berlalu, roda takdir pun berputar ke bawah. Kempen panjang yang dilancarkan ini
akhirnya mula mengalami kasualti yang tinggi. Bekalan senjata dan makanan mula kehabisan.
Malah, ketiadaan bala bantuan daripada maharaja memaksa Li Ling mengambil
keputusan menyerah diri sekaligus ditawan oleh puak Xiongnu.

Berita tentang nasib yang dialami oleh ketumbukan ini
sampai ke istana. Han Wudi menyambut laporan berita itu dengan reaksi berang.
Bagi Han Wudi, tindakan menyerah diri yang diambil oleh Li Ling itu merupakan
satu kekalahan dan pengkhianatan kepadanya. Pandangan yang sama turut
disuarakan oleh semua pegawai yang hadir dalam persidangan tersebut.

Baca juga: Maharaja Wu – Maharaja Teragung Dinasti Han

Namun, Sima Qian yang ketika itu berusia sekitar 40an,
menyatakan pendirian yang tidak senada dengan mereka. Walaupun beliau tidak
pernah pun memiliki hubungan istimewa dengan Li Ling, Sima Qian membela
panglima itu atas dasar hormat. Beliau mengingatkan kepada Maharaja Wu tentang
kejayaan-kejayaan yang dibina oleh Li Ling pada masa lalu. Malah, Sima Qian
menegaskan bahawa dengan menyerah-diri kepada puak Xiongnu, Li Ling dapat
menyelamatkan nyawanya dan bala tenteranya. Memadai dengan kekal hidup, Li Ling
masih mampu berkhidmat kepada Maharaja dan menabur jasa pada masa akan datang.

Jika Hang Nadim putera Jebat (dan menantu Hang Tuah) si
pejuang Melaka terbunuh kerana ketidaksabaran pemerintah yang mahukan kejayaan
dalam masa singkat, nasib yang nyaris-nyaris sama hampir diterima oleh Sima
Qian. Atau mungkin misal yang lebih tepat untuk dikaitkan dengan nasib Sima
Qian ini adalah peristiwa Imam Ahmad bin Hanbal dihukum oleh Khalifah kerana enggan senada mengatakan
bahawa al-Qur’an itu makhluk. Benarlah kata orang-orang tua, kebenaran itu
pahit. Pembelaan Sima Qian terhadap Li Ling hanya mengundang murka Han Wudi.
Beliau didakwa atas kesalahan merendah-rendahkan Maharaja, sebuah kesalahan
yang dianggap satu jenayah yang boleh membawa kepada hukuman mati!

Baca juga: Laksamana Hang Nadim – Genius Perang Melayu Yang Dilupakan

Oh tidak. Jika Qian mati sekarang, maka amanah yang
diwarisi daripada bapanya tidak dapat disempurnakan. Ayah pasti tidak dapat
bersemadi dengan aman, fikir Qian. Dalam Shiji, beliau menulis, “Jika
saya memilih untuk menyerah kepada kematian, ia saling tidak tumpah seperti (maharaja)
kehilangan seutas rambut dari sekawanan kerbau atau seekor semut dari selembah
busut (yakni kematiannya tidak memberi sebarang erti).” Qian menambah, “Manusia
hanya memiliki satu kematian. Kematian itu mungkin seberat Gunung Tai atau
mungkin seringan bulu angsa. Semuanya bergantung pada cara bagaimana dia jalani
kehidupan.”

Maka, Qian memilih untuk menebus dirinya dari dijatuhi
dihukum mati. Namun, hanya terdapat dua pilihan sahaja yang mampu menebus
nyawanya dari direntap si algojo. Sama ada membayar wang pampasan, atau
menyerahkan anggota tubuh badannya yang tertentu untuk dikerat (lazimnya
dikembiri).

Sima Qian sekali lagi dilanda dilemma dalam membuat
keputusan. Keadaan kewangannya pada masa itu tidak mengizinkan beliau untuk
mengambil pilihan pertama. Namun, pilihan kedua pula sangat berat untuk
ditempuh. Sebagai seorang penganut ajaran Confuciusme, beliau sangat dituntut
untuk memelihara tubuh badan yang diberikan oleh kedua orang tuanya sebagai
bentuk ketaatan terhadap mereka.

Tulis Confucius dalam The Book of Filial Duty
(Kitab Ketaatan), “Ketaatan seorang anak terhadap kedua ibu bapa merupakan mata
air yang memancurkan kesemua nilai kebaikan yang lain. Ketaatan inilah juga
yang akan menjadi titik-mula pendidikan kita. Badan kita, rambut kita dan
kulit kita semuanya lahir dari kedua ibu bapa kita. Makanya, kita tidak berhak
untuk mencemarkannya (termasuklah mencederakannya). Ini adalah tanggungjawab
pertama seorang anak.[i]

Baca juga: Confucius – Ahli Falsafah Agung Dari China

Malah, hukuman mutilasi (termasuklah kembiri) itu
sendiri sudah memadai untuk membuatkan ramai manusia membunuh diri berbanding menjalani
hukuman tersebut. Tambahan, lelaki yang dikembiri pula sangat terdedah kepada
kematian kerana kehilangan darah yang banyak atau jangkitan kuman memandangkan
selepas dikembiri, mereka lazimnya dibiarkan begitu sahaja tanpa sebarang
rawatan. Dalam erti kata lain, pilihan kedua yang terpaksa diambil oleh Sima
Qian ini bukan sahaja membawa kepada penamat dalam garis keturunan keluarganya,
malah ia juga berkemungkinan mengundang kematian kepada dirinya sendiri, di
samping rasa malu yang tak tertanggung peritnya.

Namun, Sima Qian menggagahkan diri untuk menempuh
takdir yang telah ditentukan buatnya. Beliau menulis, “Saya berhasrat untuk
mengkaji secara menyeluruh tentang langit (hukum ketuhanan) dan manusia
sekaligus menghubungjalinkan antara perubahan-perubahan yang berlaku pada masa
silam dengan keadaan masa kini. Saya juga berhajat untuk menyelesaikan kesemua
kerja warisan keluarga. Namun sebelum sempat saya menyiapkan manuskrip itu,
saya ditemukan dengan musibah ini. Mengenangkan tugas saya yang belum selesai,
maka saya menyerah-diri untuk menjalani hukuman (kembiri) ini. Sungguh, sebaik
sahaja saya siapkan manuskrip ini, akan saya simpannya di tempat yang selamat.
Jika kelak ia diperturunkan kepada insan yang akan menghargainya dan
menyebarkannya ke kampung-kampung dan kota-kota besar, maka saya rela untuk
menempuh 1000 hukuman mutilasi.”

Demi menabur jasa yang besar ini, Sima Qian melakukan
satu pengorbanan yang begitu besar. Sememangnya, penghasilan Shiji
dibayar dengan harga yang sangat tinggi.

Warisan
Agung Bernama Shiji

Budaya Cina sudah pun mengenali sejarah sebelum zaman
Sima Qian lagi. Naskhah Annals of Spring and Autumns menjadi bukti
bahawa tamadun tersebut memelihara rekod-rekod penting setiap dinasti mereka.
Namun, Sima Qian merupakan orang pertama yang mendekati ilmu sejarah dengan
disiplin dan kaedah yang berhati-hati dan sistematik menerusi karyanya yang
dikenali sebagai Shiji.

Shiji  kebiasaannya diterjemah sebagai
“Catatan-Catatan oleh Sejarawan Ulung”. Kadangkala hanya diterjemahkan sebagai
“Rekod-Rekod Bertulis”. Perkataan ‘shi’ dalam bahasa Cina bermaksud
catatan, tulisan atau arkib. Sebagai ahli astrologi ulung (taishi), Sima
Qian sememangnya merekodkan peristiwa-peristiwa sejarah. Namun mereka tidak
terlibat dalam usaha memahami peristiwa tersebut dengan lebih mendalam yang
merupakan kerja seorang sejarawan.

Tambahan, Shiji bukanlah nama asal karya Sima
Qian. Ia merupakan sebuah istilah umum yang digunakan untuk merujuk kepada
bahan-bahan bertulis. Dalam budaya kita umat Islam, ia saling tidak tumpah
seperti istilah Sahih dan Musnad yang disandarkan kepada
ulama-ulama hadis tertentu seperti Imam al-Bukhari dan Imam al-Muslim
umpamanya. Dari sandaran tersebut, kita pun menyebutkan istilah Sahih al-Bukhari.

Sima Qian meluangkan masa selama hampir sedekad bagi mengusahakan karya sejarahnya itu. Shiji dalam versi sempurnanya mengandungi lebih setengah juta aksara Cina. Setiap aksara pula jika diterjemahkan ke dalam bahasa Inggeris ataupun bahasa Melayu, akan melipatgandakan jumlahnya sehingga mungkin mencecah sebanyak sejuta patah perkataan.

Shiji berkisar tentang sejarah-sejarah yang diketahui oleh masyarakat Cina, dari permulaan lagenda hingga ke hari-hari yang ditempuh oleh Sima Qian dalam pemerintahan Dinasti Han (pemerintahan Maharaja Han Wu). Berbeza dengan karya-karya klasik dari dunia Greek dan Rom yang kebanyakannya pupus, hampir keseluruhan lembaran Shiji masih kekal selamat hingga ke hari ini.

Pembaharuan
Dalam Penulisan Sejarah

Tidak seperti ketamadunan lain, penciptaan dunia
bukanlah isu utama dalam tradisi masyarakat Cina. Oleh kerana itu, Sima Qian
tidak memulakan Shiji dengan perbincangan tentang penciptaan dunia,
sebaliknya dimulakan dengan hikayat pemerintah. Bagi Sima Qian, permulaan dunia
dan permulaan ketamadunan adalah perkara yang sama.

Dalam menyusun dan menulis Shiji, Sima Qian
menggunakan sebuah gaya baru iaitu mempersembahkan rantaian sejarah menerusi siri
biografi yang berkesinambungan antara satu sama lain sekaligus menjadikan
sejarah yang ditulisnya bersifat umum dan tidak terkongkong kepada suatu titik
perbincangan seperti dinasti atau period zaman. Ramai ahli sejarah menganggap
karya Sima Qian yang satu ini merupakan model yang mewakili format standard
penulisan sejarah Cina walaupun sebelum zaman Sima Qian, gaya dan bentuk
penulisan sejarah saling berbeza. Hal ini boleh dilihat menerusi pelbagai
manuskrip seperti The Romance of The Three Kingdoms, Tongshi dan Zizhi
Tongjian yang mengadaptasi gaya Sima Qian.

Shiji mengandungi
130 buah bab yang dibahagikan kepada 5 seksyen:

Shiji ditamatkan
dengan autobiografi Sima Qian sendiri.

Di dalam Shiji, jelas kelihatan bahawa Sima
Qian berhasrat mahu mendalami corak dan prinsip perkembangan sejarah manusia agar
dapat membuat rumusan tentang hubungan antara hukum ketuhanan dengan manusia. Hal
ini disokong dengan tulisannya, “Saya berhasrat untuk mengkaji secara
menyeluruh tentang langit (hukum ketuhanan) dan manusia sekaligus
menghubungjalinkan antara perubahan-perubahan yang berlaku pada masa silam
dengan keadaan masa kini.”

Sima Qian merupakan antara sejarawan pertama yang
menekankan peranan manusia dalam kesan pembangunan sejarah dan ketamadunan.
Sebelum ini, penulisan sejarah sering dicampuradukkan dengan peranan kuasa
sakti para dewa sekaligus menjadikan sejarah-sejarah yang ditulis itu sebagai
mitos, seperti yang berlaku pada Illiad dan Odyssey di dunia Greek. Dalam
masyarakat Cina, elemen tersebut dapat dilihat ketika menelaah tentang Maharaja
Huang (Huangdi), maharaja pertama mereka.

Berbeza dengan Hanshu karya Ban Gu yang ditulis
di bawah seliaan dinasti diraja, Shiji merupakan historiografi tulisan
peribadi. Oleh kerana itu, Shiji tidak hanya berkisar tentang riwayat
hidup orang-orang yang memiliki kedudukan. Biografi orang-orang kelas bawahan
juga turut disertakan sekaligus membolehkan sisi gelap sesebuah dinasti
dizahirkan. Shiji tidak hanya menghidangkan juadah yang manis-manis.
Rasa pahit yang pernah mencalit sesebuah dinasti atau sosok pemerintah juga
turut dipersembahkan tanpa segan-silu. Hal ini membolehkan Sima Qian membuat
ulasan tentang sesuatu peristiwa dengan lebih menjurus dan tidak terkongkong.
Intisari pengajaran yang dikemukakan juga bersifat lebih realistik sekaligus
menjadi salah satu ciri istimewa Shiji.

Berikut adalah contoh catatannya tentang seorang
maharaja dari dinasti Shang yang hidup sekitar 1000 tahun sebelum zaman Sima
Qian.

“Pemikiran
Maharaja Zhou sememangnya tajam. Kecerdasannya kuat dan keupayaan fizikalnya
jauh menjangkaui manusia lain. Beliau mampu melawan haiwan-haiwan buas dengan
tangan kosong. Dengan kebolehannya itu, beliau memandang rendah semua orang di
sekelilingnya. Beliau sering melazimi arak dan asyik terbuai dalam kesenangan
serta gemar berfoya-foya.

Beliau
pernah mengarahkan Guru Musik untuk mengarang musik dan lagu-lagu yang
melalaikan. Dengan kolam yang dipenuhi arak dan daging-daging pula bergantungan
(di dewan) seperti hutan, beliau memerintahkan kepada para lelaki dan wanita
yang bertelanjang agar saling berkejaran dan meminum arak sepanjang malam.

Maharaja turut
menitahkan agar orang-orang yang membantah perintahnya itu dihukum dan
menteri-menteri yang enggan menghadiri majlis tersebut direbus hidup-hidup.”

Kisah hidup Maharaja Zhou ini dijadikan sebagai
gambaran yang jelas untuk Sima Qian mengemukakan idea terhadap perubahan
dinasti. Menurut Sima Qian, sesebuah dinasti itu bermula dengan pemerintahan
seorang pengasas yang sangat mulia hatinya. Kemudian, dinasti akan terus
diperintah oleh siri pemimpin yang ragamnya beraneka sehingga akhirnya jatuh
pada seorang pemerintah terakhir yang buruk keperibadiannya dan rosak pula
moralitinya sehingga dia akhirnya digulingkan.

Maharaja Zhou yang diceritakan di atas merupakan
maharaja terakhir dinasti Shang. Sima Qian menyokong pandangan bahawa matlamat
sejarah itu adalah untuk mengajar para pemerintah bagaimana untuk memerintah
dengan baik. Tidak dapat dinafikan, pendiriannya itu turut dipengaruhi oleh
Confuciusme yang di dalam buku-buku Confuciusme, sering menyebutkan frasa “The
good Emperors of old” atau “Maharaja-maharaja zaman silam yang baik”
ketika mengajarkan tentang suatu sifat yang terpuji.

Nilai
Kesusasteraan Shiji

Tidak hanya dihormati sebagai model penulisan sejarah,
Shiji juga dihargai sebagai sebuah literasi biografi yang memiliki nilai
kesusasteraan yang tinggi. Kesenian yang dipersembahkan di dalamnya jelas
terzahir menerusi pengolahan karakter yang ramai. Beliau mahir dalam
mengekploitasi plot peristiwa-peristiwa sejarah dan memainkannya dengan sangat
indah menerusi penggunaan dialog antara karakter bagi menggerakkan perjalanan
penulisan. Hal ini menjadikan Shiji sebuah karya yang hidup dan
realistik.

Tambahan, bahasa yang digunakan dalam Shiji bersifat
tidak formal, penuh dengan humour sense dan kepelbagaian sekaligus
membuatkan karya itu ringan dan mudah difahami. Perkara ini merupakan suatu
kemajuan dalam penulisan pada zaman itu. Maka tidak hairanlah jika Shiji diangkat
sebagai literasi klasik Cina yang ulung. Lu Xun sendiri menganggap Shiji sebagai
karya sejarah pertama dan terakhir yang paling agung (yang turut memiliki
kualiti seperti) puisi-puisi Qu Yuan tanpa rima.

Karya Sima Qian ini sangat berpengaruh dalam dunia
penulisan China dan menjadi model kepada pelbagai prosa dalam klasik-moden pada
era Tang-Song. Penggunaan watak dan plot juga memberi pengaruh dalam penulisan
fiksyen-sejarah, termasuklah kisah-kisah klasik pendek pada zaman pertengahan
dan lewat (Tang-Ming).

Ideanya yang segar dalam aspek sejarah dan
kesusasteraan memberi pengaruh kepada ahli-ahli historiografi seperti Zhengqiao
ketika menulis Tongshi dan Sima Guang ketika menulis Zizhi Tongjian.
Malah, kesannya turut dapat dilihat di tempat-tempat lain seperti Korea
menerusi The History of Korea. Sehingga hari ini, Shiji masih
digunakan sebagai buku teks dalam pelajaran klasik Cina di seluruh dunia,
seperti hari ini di sekolah-sekolah menengah para pelajar kita diajarkan
tentang syair-syair dan hikayat-hikayat seperti Hikayat Malim Deman dan syair
Siti Zubaidah.

Selain Shiji, Sima Qian juga telah menulis
sebanyak 8 buah sajak. Sajak-sajak tersebut dimuatkan dalam Hanshu karya
Ban Gu. Antara isi sajak tersebut termasuklah luahan penderitaan yang dialami
beliau semasa Peristiwa Li Ling serta kesungguhannya dalam usaha menyiapkan Shiji.

Legasi Dan
Pengaruh Sima Qian

Sebagaimana yang telah disebutkan pada bab ‘Mewarisi
Tekad Ayahnya’, Sima Tan jatuh sakit dan menyerahkan tekadnya kepada Sima Qian
pada tahun 109 SM. Berkemungkinan Sima Qian telah pun memulakan proses
penulisan Shiji sejak itu. Pada tahun 105 atau 104 SM pula, beliau
terlibat dalam usaha penghasilan Taichuli. Kemudian, peristiwa Li Ling
yang membuatkannya dikenakan hukuman kembiri dan penjara pula berlaku pada
tahun 99 SM. Beliau dipenjarakan selama 3 tahun. Kenyataan ini turut disokong
oleh catatan sumber yang menyebutkan bahawa pada tahun 96 SM, beliau dibebaskan
dan dilantik sebagai Pegawai Setiausaha Istana.

Shiji pula
dilaporkan siap sepenuhnya pada tahun 91 SM sambil beliau mengambil masa selama
hampir sedekad bagi menyiapkan naskhah tersebut. Maka terdapat kemungkinan 5
tahun pertama yang diluangkan adalah sekitar 104-99 SM ketika Sima Qian
terlibat dalam usaha penghasilan Taichuli (yang merupakan indikasi beliau
telah mewarisi jawatan ayahnya) sementara 5 tahun kedua yang diluangkan pula
sekitar 96-91 SM sebelum beliau meninggal dunia pada tahun 90 atau 87 SM atau
menurut pandangan popular, 86 SM.

Hampir 10 tahun yang diluangkan oleh Sima Qian dalam
menghasilkan Shiji sambil menempuh pelbagai macam dugaan ternyata tidak
sia-sia. Kalaulah Qian mampu melihat masa hadapan ketika beliau menulis, “Jika kelak ia diperturunkan kepada insan
yang akan menghargainya dan menyebarkannya ke kampung-kampung dan kota-kota
besar, maka saya rela untuk menempuh 1000 hukuman mutilasi.”

Sungguh, 1 hukuman mutilasi sudah memadai, Sima Qian. Shiji
telah pun dianggap sebagai rekod sejarah ketamadunan paling awal dan paling
lengkap yang pernah ditulis oleh hanya seorang manusia. Tidak cukup itu, Shiji
juga dikenali dan menjadi salah satu rujukan utama dalam ilmu sejarah Cina
Purba.

Akibat 1 hukuman mutilasi yang dialaminya, Sima Qian
tidak mampu memiliki anak. Garis keturunannya juga terputus. Lebih memedihkan
hatinya sebagai seorang penganut ajaran Confuciusme, beliau tidak dapat memberi
sembah penghormatan kepada mendiang bapanya – satu pekerjaan yang hanya boleh
dilakukan oleh lelaki.

Namun berkat kesanggupannya untuk menghadapi
penderitaan yang tak tertanggung itu, beliau mendapat anak-metafora iaitu Shiji.
Daripada Shiji, setiap generasi yang menyusuli beliau akan menganggapnya
sebagai “Bapa Historiografi Cina”. Jika demi Shiji, beliau tidak dapat
menunjukkan ketaatan kepada mendiang ayahnya di alam sana, maka kerana Shiji
jugalah, beliau dan bapanya terus dikenang zaman-berzaman.

Beliau memperkenalkan format baharu dalam menulis
sejarah. Beliau memperkenalkan gaya yang lebih ringan untuk mempersembahkan
hikayat-hikayat dinasti dan sosok pemerintah. Beliau mempengaruhi penulisan
ahli-ahli historiografi sesudahnya termasuklah kepada negara jiran, Korea.

Di dalam Shiji, Sima Qian menulis tentang
bagaimana dinasti Han menyatukan seluruh Cina ke bawah satu pemerintahan dan
tulisan yang sama itu jugalah menunjukkan kepada kita bagaimana Sima Qian
menyatukan seluruh pengetahuan sejarah yang meliputi period lebih 2000 tahun –
dari Maharaja Huang hingga Maharaja Han Wu – ke dalam satu buku. Han mungkin
menakluk wilayah geografi, namun Sima Qian menakluk memori seluruh negara. Maka
sangat layaklah gelaran yang diberikan kepada Sima Qian anak Sima Tan; ‘Bapa
Historiografi Cina’.

Bagaimana
Mencontohi Sima Qian

Mengenang kisah hidup Sima Qian sememangnya mampu
menyalakan obor semangat dalam diri kita untuk ikut sama mengusahakan
kerja-kerja penyusunan sejarah. Pada usia sekitar 40-an, beliau memperuntukkan
masa selama hampir sedekad untuk mewariskan sebuah khazanah kepada dunia dikala
dirinya sendiri memiliki kesibukan daripada professionnya sebagai seorang ahli
astrologi ulung (taishi). Pada bab ini, saya kongsikan satu kaedah yang
mudah dan ringkas sebagai langkah pemula untuk kita sama-sama meneladani usaha
Sima Qian.

Jika anda membaca keseluruhan artikel yang terdiri
daripada sekitar 4000 patah perkataan ini, bermakna anda telah membaca tentang
31 buah nama individu, 23 buah nama tempat dan 16 buah nama buku. Sebahagian
besar pembaca mungkin sempat mengingat nama-nama seperti Sima Qian, Sima Tan,
Maharaja Han Wu dan Li Ling. Menerusi kaedah yang dikongsikan di bawah, kita
dapat menyenaraikan setiap nama dan istilah yang terdapat dalam artikel ini
serta memberikan nota ringkas kepada setiap satunya. Hal ini sekaligus
memudahkan kita untuk membuat rujukan-silang atau hubung-jalin antara satu
watak dengan satu watak yang lain pada masa akan datang. Pada contoh di bawah,
saya akan mengambil watak Han Wudi (Maharaja Han Wu) sebagai contoh.

Langkah 1: Selepas selesai membaca bahan bacaan, senaraikan nama watak, nama tempat, nama barang, istilah atau lain-lain dan kelompokkannya mengikut kategori masing-masing. Untuk menjadikannya lebih teratur, masukkannya ke dalam jadual.Rajah 6: Membaca dan menyenaraikan setiap nama watak, tempat dan istilah

Langkah 2: Cari sebutan bagi setiap nama yang telah kita senaraikan itu tadi di dalam bahan bacaan, lalu catatkan nombor halaman, perenggan dan baris tempat nama itu disebutkan. Untuk memudahkan kerja, gunakan ciri enjin-carian yang disediakan oleh perisian yang digunakan (Microsoft Words umpamanya). Langkah 2 ini bertujuan untuk menjadikan pelaksanaan langkah seterusnya lebih mudah, kerana terdapat beberapa nama yang terlalu banyak disebutkan dalam satu bahan bacaan.

RLangkah 3: Baca semula bahan bacaan, kali ini dengan
berfokus pada nama-nama yang telah disenaraikan dan dilakukan
catatan-lokasi-sebutannya. Gabungkan maklumat-maklumat yang ada pada setiap
sebutan (di lokasi perenggan/halaman yang berbeza) lalu anda akan mendapatkan
maklumat yang lengkap tentang watak tersebut. Selain itu, dengan cara ini juga
kita dapat berikan ‘spotlight’ kepada watak-watak kecil atau watak-watak
sampingan dalam sesebuah bahan bacaan.

RPenggunaan kaedah kecil ini tidak hanya terhad kepada
bahan bacaan ilmiah dan sejarah sahaja. Ia juga boleh diaplikasikan kepada
bahan fiksyen seperti novel, animasi kartun, filem dan lain-lain sehingga
karya-karya tersebut turut mempunyai pangkalan data (database) sendiri
seperti Megami Tensei Wiki, One Piece Wikia dan
lain-lain.

Semoga perkongsian tentang kisah hidup Sima Qian dan
kaedah kecil di atas dapat menyuluhkan sedikit obor semangat yang menerangi
keinginan untuk mencontohi Bapa Historiografi Cina tersebut dalam memartabatkan
ilmu sejarah.

Sumber

[i] Sementara tanggungjawab
terakhir seorang anak adalah untuk menjalani kehidupan yang baik, menyebarkan
sifat kemanusiaan, meraih reputasi yang baik selepas mati, dan memberi
kemuliaan kepada kedua ibu bapa kita. Kesimpulannya, tanggungjawab anak yang
pertama adalah untuk mengambil berat kepada setiap kemahuan orang tuanya.
Kemudian memberikan khidmat kepada kerajaan dengan setia dan akhir sekali
mengharumkan namanya sendiri.”